V MUSA 27 - BIBLE & BUKU ENDE ONLINE\n27:1 Dung i ro ma hata ni si Musa dohot angka sintua ni Israel mandok tu situan na torop i: Radoti hamu ma sandok tona, angka na hutonahon i tu hamu sadarion.\n27:2 Ia dung ditaripari hamu Jordan sahat tu tano silehonon ni Jahowa, Debatam tu ho, ingkon pajongjongonmu ma di ho angka batu na bolon, jala sampangonmu angka i dohot hapur.\n27:3 Ingkon uhirhononmu ma tusi sude hata ni patikon, dung taripar ho, asa tung masuk ho tu tano silehonon ni Jahowa, Debatam tu ho, tano habaoran ni susu dohot situak ni loba do i, songon naung pinorbagabaga ni Jahowa, Debata ni angka ompum, hian tu ho.\n27:4 Ia dung ditaripari hamu Jordan, ingkon pajongjongonmuna ma angka batu on, songon na hutonahon i di hamu sadarion, di atas dolok Ebal, jala sampangonmu do angka i dohot hapur.\n27:5 Ingkon pajongjongonmu huhut disi sada langgatan di Jahowa, Debatam, sada langgatan sian batu, ndang jadi mangonai tusi anggo bosi.\n27:6 Ingkon sian batu angka na so nidakdak pajongjongonmu langgatan ni Jahowa, Debatam, asa mamelehon di atasna angka pelean situtungon di Jahowa, Debatam.\n27:7 Ingkon pelehononmu huhut angka pelean hamauliateon, laos panganonmu disi, jala marlas ni roha ho di adopan ni Jahowa, Debatam.\n27:8 Ingkon torang jala paltak situtu uhirhononmu tu angka batu i sude hata ni patikon.\n27:9 Dung i ro ma hata ni si Musa dohot angka malim ro di halak Lepi mandok tu sandok Israel: Hohom be ma hamu patangitangihon ale Israel! Apala sadarion ma na niain ni Jahowa, Debatam ho bahen bangsona.\n27:10 Dibahen i sai tangihon ma soara ni Jahowa, Debatam jala ulahon angka tonana dohot aturanna, angka na hutonahon i tu ho sadarion.\n27:11 Dung i ro muse hata ni si Musa tu bangso i di na sadari i songon on:\n27:12 Angka marga on ingkon jongjong di atas dolok Gerizim manjouhon pasupasu tu bangso i, ia dung ditaripari hamu Jordan: Simeon, Lepi, Juda, Isasar, Josep dohot Benjamin.\n27:13 Jala angka marga on ingkon jongjong di atas dolok Ebal mangkonahon torutoru: Ruben, Gad, Aser, Zebulon, Dan dohot Naptali.\n27:14 Dung i pangiaron ni halak Lepi ma soaranasida i mandok tu sandok bangso Israel:\n27:15 Hona toru ma manang ise na mambahen sada ganaganaan, na niuhir manang na tinuang, hagigian ni Jahowa, jadijadian ni tangan ni halak pande, jala dipajongjong do i di inganan na buni! Dung i alusan ni sandok bangso i ma, mandok: Amin!\n27:16 Hona toru ma manang ise na ro lea mida amana manang inana. Dung i dohonon ni sandok bangso i ma: Amin!\n27:17 Hona toru ma manang ise na paorot talutuk tu hauma ni donganna! Dung i dohonon ni sandok bangso i ma: Amin!\n27:18 Hona toru ma manang ise na mangaliluhon halak na mapitung di dalan! Dung i dohonon ni sandok bangso i ma: Amin!\n27:19 Hona toru ma manang ise na papeol uhum tu halak dagang, tu dakdanak na sopot so marama dohot tu parompuan na mabalu! Dung i dohonon ni sandok bangso i ma: Amin!\n27:20 Hona toru ma manang ise na pagodang jolma ni amana, ala naung sampur amana tu nasida! Dung i dohonon ni sandok bangso i ma: Amin!\n27:21 Hona toru ma manang ise na sampur tu manang dia pinahan! Dung i dohonon ni sandok bangso i ma: Amin!\n27:22 Hona toru ma manang ise na sampur tu ibotona, tubu ni amana manang tubu ni inana! Dung i dohonon ni sandok bangso i ma: Amin!\n27:23 Hona toru ma manang ise na sampur tu simatuana boru! Dung i dohonon ni sandok bangso i ma: Amin!\n27:24 Hona toru ma manang ise na manodos donganna marsibuni! Dung i dohonon ni sandok bangso i ma: Amin!\n27:25 Hona toru ma manang ise na manjalo sisip, laho mamutus hosa ni halak mandurushon mudar na so marpipot! Dung i dohonon ni sandok bangso i ma: Amin!\n27:26 Hona toru ma manang ise na so mangkajongjongkon angka hata ni patikon laho mangulahon angka i! Dung i dohonon ni sandok bangso i ma: Amin!


II Kronika 23 | Alkitab TOBA\n← II Kronika 24\nII Kronika 22 →\n23:1 Tole papitutaonhon dipatodos si Joiada ma rohana, dialapi ma angka partogi ni parangan, sirajai sisaratus,ima: Si Azaria, anak ni si Jeroham dohot si Ismael, anak ni si Johanan dohot si Azaria, anak ni si Obed dohot si Maseia, anak ni si Adaya dohot si Elisapat, anak ni si sikri bahen donganna saparjanjian.\n23:2 Dung i diliati nasida ma Juda jala dipaluhut halak Lepi sian saluhut huta ni Juda, dohot angka partogi marompuompu di Israel, asa ro nasida tu Jerusalem.\n23:3 Jadi umpungka parjanjian ma sandok luhutan i di bagasan joro ni Debata rap dohot rajai. Dung i ninna si Joiada ma tu nasida: Ida ma, ingkon anak ni rajai patut bangkit raja, songon naung pinarbaga ni Jahowa taringot tu angka anak ni si Daud.\n23:4 On do hata i sibahenonmuna: Sapartolu sian hamu, angka na masuk gansi di ari Sabbat sian angka malim dohot halak Lepi, ingkon marjaga di lambung jabu ni rajai.\n23:5 Jala sapartolu ingkon marjaga di bagasan jabu ni rajai, jala sapartolu muse di lambung bagas parrapotan; alai sandok bangso i, ingkon jongjong do di angka alaman ni joro ni Jahowa.\n23:6 Jala ndang jadi masuk tu bagasan joro ni Jahowa manang ise, dungkon ni angka malim dohot halak Lepi, angka na marhalado, nasida do na jadi masuk, ai na badia do nasida; alai anggo sandok situan na torop i, ingkon radotanna pangoloion hian tu Jahowa.\n23:7 Jala ingkon haliangan ni halak Lepi rajai humaliang, ganup marsinjata di bagasan tanganna; jala manang ise na naeng masuk tu bagasan joro i, ingkon marutang hosa do. Asa ingkon sai dongan ni rajai nasida, molo ruar ibana manang masuk.\n23:8 Jadi dibahen halak Lepi dohot sandok Juda ma saluhut hombar tu na tinonahon ni malim Joiada; diarahon be ma donganna, angka na masuk gansi di ari Sabbat rap dohot angka na malua di ari Sabbat; ai ndang diloas malim Joiada muli angka pargansion i.\n23:9 Dung i diparlehon malim Joiada ma tu angka partogi ni parangan sisaratus angka hujur dohot lombulombu dohot parinse na sian raja Daud nahinan, angka na pineop di bagasan joro ni Debata.\n23:10 Dung i dipajongjong ma sandok bangso i, ganup patioptiop sinjatana di bagasan tanganna dingkan siamun ni joro i sahat ro di hambirang ni joro i, di holangholang ni langgatan dohot joro i, humaliang rajai.\n23:11 Dung i ditogihon nasida ma anak ni rajai tu ruar, jala dibahen tumpal i tu atas uluna, jala dilehon buku patik i tu bagasan tanganna, jala dipabangkit nasida ibana bahen raja; laos dimiahi si Joiada dohot angka anakna i ibana, huhut didok mangolophon: Horas ma rajai!\n23:12 Jadi dung dibege si Atalia soara olopolop ni situan na torop i, angka na ro mangarongom, huhut papujipuji rajai, ro ma ibana manopot situan na torop i tu joro ni Jahowa.\n23:13 Jadi dung dipamanat pangalahona, ida ma, jongjong do rajai mangunsande di tiang hajongjonganna hian di pintu haroroan, jala angka induk dohot parsarune di lambung ni rajai, jala marlas ni roha be sandok bangso isi ni luat i, huhut mamalui sarune, marendei huhut umpalu parhinaloan angka parende i manunggulnungguli manggogo mamuji. Dung i disansani si Atalia ma pangkeanna, huhut didok: Masa do jehejehe!\n23:14 Alai didokkon malim Joiada ma angka partogi ni parangan sisaratus, angka na manguluhon parangan i, ninna ma mandok nasida: Togihon hamu ibana ruar sian holangholang ni adaran, jala manang ise na mangihuthon tu ibana, ingkon mate ibana bunuon marhite sian podang! Ai nunga pola didok malim i: Ndang jadi mate bunuon nasida di bagasan joro ni Jahowa.\n23:15 Dung i ditangkup nasida ma ibana; dung sahat nasida tu pintu habongotan ni angka hoda, mardonokkon bagas ni rajai, laos dibunu ma nasida disi.\n23:16 Dung i dibahen si Joiada ma sada padan tu ibana sandiri tu sandok situan na torop i dohot tu rajai, paboa ingkon bangso ni Jahowa nasida.\n23:17 Dung i bongot ma sandok situan na torop i tu bagasan joro ni Baal, jala dilohai do i, jala diropuhi angka langgatanna dohot ganaganaanna, jala dibunu si Matan, malim ni Baal i, di adopan ni angka langgatan.\n23:18 Dung i diparenta si Joiada ma angka ulaon tohonan di bagasan joro ni Jahowa marhite sian angka malim dohot halak Lepi, naung sinagi ni si Daud hian tu joro ni Jahowa, asa nasida mamelehon angka pelean situtungon tu Jahowa, hombar tu na tarsurat di bagasan patik ni si Musa, mardongan las ni roha dohot parendeon, mangihuthon aturan binahen ni si Daud.\n23:19 Dung i dipajongjong ma angka sijaga pintu tu lambung ni angka pintu di joro ni Jahowa, asa unang masuk tusi manang ise na ramun binahen ni manang aha pe.\n23:20 Dung i dibuat ma angka partogi ni parangan sisaratus, angka jolma na marhuaso pe dohot angka panggomgomi di situan na torop i, ro di sandok bangso isi ni luat i, laos ditogihon ibana rajai tuat sian joro ni Jahowa, jala mardalan nasida sian tongatonga ni bahal parjulu sahat tu bagas ni rajai, laos dipahundul nasida rajai tu atas habangsa harajaon i.\n23:21 Jadi marlas ni roha be ma sandok bangso isi ni luat i, jala sonang be isi ni huta i. Alai nunga dibunu nasida anggo si Atalia marhite sian podang.


JOHANNES 9 - BIBLE & BUKU ENDE ONLINE\n9:1 Dung i di na mamolus i Ibana, diida ma sada halak na mapitung tubu.\n9:2 Gabe ninna angka siseanna ma manungkun Ibana: Ale Guru, ise do na mardosa, halak on do manang natorasna, umbahen na mapitung ibana tubu?\n9:3 Jadi dialusi Jesus ma: Ndada ala ni dosana manang ala ni dosa ni natorasna; alai naeng gabe patar angka ulaon ni Debata di ibana.\n9:4 Ingkon ulaonku do ulaon ni na marsuru Ahu, saleleng arian; ai dung ro borngin, ndang tarbahen mangula disi manang ise.\n9:5 Panondang ni portibi on do Ahu, tagan di portibi on Ahu.\n9:6 Jadi dung didok songon i, ditijuri ma tano i mambahen gambo marhite sian ijurna i, didalohon ma gambo i tu matana.\n9:7 Dung i didok ma tu ibana: Laho ma ho marsuap tu dano Siloam (na mandok: Na sinuru)! Jadi laho ma ibana marsuap, gabe marnida ma ibana mulak.\n9:8 Dung i didok hombar bagasna ma ro di angka na marnida ibana najolo mangidoido: Nda on do na somal hundul mangidoido?\n9:9 Jadi adong ma deba na mandok: Ibana do i! Alai na deba mandok: Ndangana, suman do ibana tusi. Didok ibana do: Ahu do i!\n9:10 Dung i ninna nasida ma: Beha do hamumungkap ni matami?\n9:11 Jadi didok ma mangalusi: Halak i na margoar Jesus, i do pauli gambo, didalohon ma i tu matangku, jadi disuru ahu marsuap tu dano Siloam; dung i laho ahu tusi marsuap, jadi marnida ma.\n9:12 Dung i ninna nasida ma tu ibana: Didia do Ibana? Jadi didok ma: Ndang huboto!\n9:13 Gabe ditogihon nasida ma halak na mapitung hian tu angka Parise.\n9:14 Alai ari Sabbat do tongon, uju dipauli Jesus gambo i dohot mangungkap matana i.\n9:15 Laos disungkun angka Parise i ma tu ibana pangalahona, umbahen marnida ibana. Jadi didok ma tu nasida: Gambo do didalohon tu matangki, dung i marsuap ahu jadi marnida ma!\n9:16 Dung i didok na deba sian angka Parise i ma: Ndang na sian Debata Halak i, ai ndang dijujur Ibana ari Sabbat i. Angka na asing mandok: Tung tarpatupa halak sipardosa ma tanda sisongon i? Jadi marsalisi ma nasida sama nasida.\n9:17 Dung i didok nasida ma muse tu na mapitung hian: Ia ho, dia ma pandokmu taringot tu Ibana, ala diungkap matami? Jadi didok ma: Panurirang do Ibana!\n9:18 Jadi ndang diparhatutu angka Jahudi i, ibana do na mapitung i najolo, gabe marnida muse, pola do dijou nasida natoras ni naung marnida i.\n9:19 Jadi disungkun ma nasida: Anakmuna do on tahe, na nidokmuna na mapitung tubu i? Na boha do gabe marnida ibana nuaeng?\n9:20 Dung i ninna natorasna i ma mangalusi nasida: Na huboto hami do on anaknami jala na mapitung do ibana tubu.\n9:21 Alai ndang huboto hami, manang beha pangalahona gabe marnida; ba, ndang hutanda hami na mangungkap matana. Ibana ma sungkun hamu; nunga tang dagingna, botoonna do mandok sidohononna.\n9:22 Ai mabiar mida Jahudi i do natorasna, umbahen na didok songon i. Ai nunga mardos ni roha angka Jahudi, ingkon sipabalion do sian huria ganup na marhatopothon, Kristus Ibana.\n9:23 Dibahen i do umbahen na didok natorasna i: Nunga tang dagingna; ibana ma sungkun hamu!\n9:24 Dung i dijou nasida ma paduahalihon halak na mapitung hian, didok ma tu ibana: Pasangap ma Debata! Huboto hami do, pardosa Halak i.\n9:25 Dung i ninna ibana ma mangalusi: Manang na pardosa Ibana, ndang huboto. Holan on do na huboto: Na mapitung do ahu najolo, alai na marnida do anggo nuaeng.\n9:26 Gabe ninna nasida ma mandok ibana: Ai aha do dibahen tu ho; beha do dibahen mangungkap matami?\n9:27 Jadi dialusi ma nasida: Nunga hupaboa i tu hamu; na so dibege hamu do i? Naeng begeonmuna i muse? Naeng gabe siseanna nang hamu?\n9:28 Dung i disurahi nasida ma ibana, ninna ma: Ho do siseanna; anggo hami sisean ni si Musa do.\n9:29 Huboto hami do, si Musa diangkupi Debata mangkatai; alai anggo Halak on, ndang binoto, manang sian dia Ibana.\n9:30 Gabe dialusi ibana ma nasida: Longang do rohangku disi, na so binotomuna, manang na sian dia Ibana, hape diungkap do matangku!\n9:31 Taboto do, na so ditangihon Debata angka pardosa, alai halak na mangkabiari Debata jala mangulahon pinangido ni rohana, i do ditangihon.\n9:32 Sian mula ni tano on ndang dung binege, adong na mangungkap mata ni halak na mapitung tubu.\n9:33 Aut so sian Debata Ibana, ndang tarpatupasa agia aha.\n9:34 Dung i ninna nasida ma mangalusi ibana: Hibul do ho tubu di bagasan dosa, hape naeng ajaranmu hami! Jadi dipabali nasida ma ibana.\n9:35 Dibege Jesus ma, naung dipabali nasida ibana, jadi ninna ma mandok ibana, dung jumpangsa: Na porsea do ho di Anak ni jolma i?\n9:36 Dung i ninna halak i ma mangalusi: Ai ise do i, Tuhan, asa huhaporseai Ibana?\n9:37 Jadi didok Jesus ma tu ibana: Na niidam, na mangkatai dohot ho, I ma Ibana.\n9:38 Gabe didok ma: Na porsea do ahu, ale Tuhan! Laos disomba ma Ibana.\n9:39 Dung i didok Jesus ma: Mamboan uhum do, umbahen na ro Ahu tu portibi on, asa marnida angka na so marnida hian, jala asa gabe mapitung angka na marnida.\n9:40 Jadi dibege na deba sian angka Parise na rap dohot Ibana ma i, jadi didok ma tu Ibana: Nda tung dohot hami mapitung?\n9:41 Jadi didok Jesus ma tu nasida: Aut na mapitung hamu, gabe so mardosa hamu. Alai didok hamu do: Na marnida do hami, gabe hot ma dosamuna.


34. Disarihon do ho! | Anyreff.wordpress.com


1 KORINTUS 14 - BIBLE & BUKU ENDE ONLINE\n14:1 Eahi hamu ma haholongon i! Ringkoti hamu ma angka partondion; alai na rumingkot, i ma na manurirangi!\n14:2 Ai na marhata na leban ndada dongan jolma dipanghulingi, Debata do; ai ndang dapot antusan i, hahomion do dihatahon di bagasan tondina i.\n14:3 Alai na manurirangi i, jolma do dipanghulingi, laho pauliulihon, mangapoi jala mangapuli.\n14:4 Na pauliulihon dirina do na marhata na leban, alai huria i do dipauliuli na manurirangi.\n14:5 Las do rohangku nian, anggo saluhut hamu marhata na leban; alai ummarga, do na manurirangi, ai sumurung do na manurirangi asa na marhata na leban, anggo so laos dipajojor, laho pauliulihon huria i.\n14:6 Asa, ale angka dongan, molo tung ro ahu manopot hamu jala holan marhata na leban ahu, aha ma guna ni i di hamu, anggo so huhut huhatahon tu hamu pangungkapon manang parbinotoan manang panurirangon dohot poda.\n14:7 Umpamana: Uninguningan, angka na marsoara, nang so mangolu, songon tulila manang hasapi; anggo samak soarana, songon dia ma dapot botoon, na tinulilahon manang na hinasapihon?\n14:8 Songon sarune rupani; anggo so tangkas soarana, tung adong ma na marhobas tu tongtangan?\n14:9 Songon i ma hamu di parhataan i: Anggo so tangkas parhataanmuna, songon dia ma dapot antusan na hinatahon? Nda songon alogo mamolus nama i!\n14:10 Torop do antong ragam ni parhataan di portibi on, angka na masiboan laguna be.\n14:11 Anggo so huboto astuan ni hata i, hira so dongan jolma ma ahu di roha ni na mangkatai i; ibana pe, songon na so dongan jolma ma di rohangku.\n14:12 Songon i ma di hamu: Sapala diringkoti hamu partondion, lului hamu ma na tau pauliulihon huria i, asa adong hasurunganmuna.\n14:13 Dibahen i, martangiang ma parhata na leban i, anggiat tarpajojorsa.\n14:14 Ai jumpa martangiang ahu di hata na leban, tondingku do tutu martangiang; alai so do anggo rohangku.\n14:15 Beha nama? Martangiang ma ahu di bagasan tondingku; alai naeng martangiang do ahu huhut di bagasan rohangku. Marende ma ahu di bagasan tondingku; alai naeng marende do ahu huhut di bagasan rohangku.\n14:16 Ai molo dipuji ho Debata di bagasan tondim, tung tarbahen ma dongan, na hundul di inganan ni natorop i, mandok “amen” di hata hamauliateonmi, anggo so diantusi na hinatahonmu!\n14:17 Ture do nian hamauliateonmi; alai ndang na pauliulihon i di angka dongan.\n14:18 Mauliate do rohangku tu Debata, ala na ummalo ahu marhata na leban sian hamu sudena.\n14:19 Alai anggo di huria i ahu, lasan do rohangku mangkatahon lima hata na marastuan, unang saloksa hata na leban, asa hupodai nang angka na asing.\n14:20 Unang ma dakdanak hamu, ale angka dongan, anggo di parrohaon; dakdanak ma hamu taringot tu na roa, alai matoras ma hamu marparrohaon!\n14:21 Tarsurat do di patik i: “Mangkatai ma ahu tu bangso on marhitehite parhata na leban jala marhite sian parsoara na asing; jala songon i pe i, tong so tangihononnasida Ahu, ninna Tuhan i!”\n14:22 Asa tanda do angka parhataan na leban: Ndada di angka na porsea, di angka na so porsea i do; alai anggo panurirangon i, ndada di angka na so porsea, di angka naung porsea i do.\n14:23 Asa molo pungu sandok huria i jala sude marhata na leban, gabe bongot ma angka na so mangantusisa manang na so porsea, nda dohononnasida ma: Angka na ngongar hamu?\n14:24 Alai tung sura sude manurirangi, gabe ro na so porsea manang na so mangarti, nda dapotan poda ma ibana sian sasude, nda ajaran ni saluhutna i ma ibana?\n14:25 Gabe patar ma sihabunian ni rohana, jadi manungkap ma ibana marsomba tu Debata, jala marhatutuhon, naung tutu do Debata di tongatongamuna.\n14:26 Asa beha do, ale angka dongan? Jumpa marpungu hamu, adong do di na sada endeende, di na sada poda, di na sada pangungkapon, di na sada parhataan na leban, di na sada hatoranganna; sasudena i, laho pauliulihon huria i ma nian!\n14:27 Laho mangkatahon di hata na leban, sae ma dua manang intap tolu, jala sadasada ma; jadi sahalak ma pajojorhonsa!\n14:28 Alai molo so adong na pajojorhon, mangkohom ma ibana anggo di jolo ni huria i; tu dirina dohot tu Debata ma i dihatahon!\n14:29 Anggo panurirang, lehet ma dua manang tolu marsoara, angka dongan i ma manimbangi.\n14:30 Alai molo dapotan pangungkapon sahalak na hundul disi, so ma anggo na parjolo i!\n14:31 Ai na jadi do hamu saluhutna manurirangi sadasada, asa saluhut dapotan poda dohot sipaingot.\n14:32 Ai pangoloi do angka tondi ni panurirang di angka panurirang i.\n14:33 Ai ndang dihalomohon Debata na gaor, dame i do! Songon na di saluhut huria ni angka na badia i,\n14:34 hohom ma angka parompuan di parpunguanmuna, ai ndang patut mandok hata nasida; pangoloi ma antong, songon nidok ni patik i!\n14:35 Alai molo adong sitangkasannasida, sinondukna be ma disungkun di jabu; ai subang do di boruboru, anggo tung mandok hata di jolo ni huria i.\n14:36 Ai mamungka sian hamu do rarat hata ni Debata, manang holan tu hamu do i sahat?\n14:37 Ganup na mandok, panurirang manang partondi ibana, diboto ma antong: Tona ni Tuhan i do naung husurathon on.\n14:38 Alai molo so mananda ibana, rohana ma disi!\n14:39 Onpe, ale angka donganku, ringkoti hamu ma na manurirangi, jala unang orai hamu na mangkatahon di hata na leban!\n14:40 Asal sasudena i marruhut na denggan jala maratur!\nLabel: 1 KORINTUS, Alkitab Bahasa Batak, Padan Na Imbaru


Lukas 5 | Bibel online |Terjemahan Dunia Baru\nTanda halongangan tingki manangkup dengke; angka sisean na parjolo (1-11)\nSahalak na marsahit kusta dipamalum (12-16)\nJesus pamalumhon na lumpu (17-26)\nDipillit Jesus ma si Lepi (27-32)\nSungkun-sungkun taringot tu na marpuasa (33-39)\n5 Di sada tingki jongjong ma Jesus di topi ni Tao Genesaret,* masisosahan do natorop i manjonohi Jesus laho manangihon hata ni Debata. 2 Diida ibana ma dua parau di topi ni tao i. Tingki i, nunga kaluar pardengke i sian parau manunsi jala ni nasida. 3 Nangkok ma ibana tu sada sian parau i, i ma parau ni si Simon jala dipangido ma tu si Simon asa dionjar saotik parau i mandao sian darat. Dung i, hundul ma Jesus jala diajari ma natorop i sian parau i. 4 Dung sae ibana mangkatai tu natorop i, ninna ma tu si Simon, “Boan ma parau on dompak na umbagas jala paturun ma jalamuna i.” 5 Dialusi si Simon ma, “Guru, nunga loja hami saborngin on, alai ndang adong manang aha dapotnami. Alai alani hatami, hupaturun hami pe jala on.” 6 Dipaturun nasida ma jala i, dung i dapot* ni nasida ma dengke mansai godang, pola do naeng ribak jala ni nasida. 7 Gabe dijou nasida ma dongan ni nasida na di parau na asing asa ro mangurupi. Ro ma nasida jala digohi ma parau na dua i pola naeng lonong duansa. 8 Marnida i, marsinggang ma si Simon Petrus di pat ni Jesus, ninna ma, “Laho ma ho sian ahu Tuan, ai jolma pardosa do ahu.” 9 Ai longang do ibana dohot angka donganna alani godang ni dengke na dapot ni nasida i, 10 songon i nang si Jakobus dohot si Johannes dongan ni si Simon, angka anak ni si Sebedeus i. Alai didok Jesus ma tu si Simon, “Unang mabiar. Mulai sian saonari, gabe sijala jolma ma ho.” 11 Dung i, diboan nasida ma mulak parau i tu darat jala ditadingkon nasida ma saluhutna laho mangihuthon Jesus. 12 Di tingki na asing tagan di sada kota Jesus, adong ma disi sahalak baoa na gok kustana. Tingki diida ibana Jesus, manungkap ma ibana jala mangelek, ninna ma, “Tuan, molo olo ho, boi do ahu malum* bahenonmu.” 13 Dung i, disurdukkon Jesus ma tanganna laos dijama Jesus ma ibana jala didok, “Olo do ahu, malum ma ho.” Satongkin i, mago ma kusta i sian ibana. 14 Dung i diorai Jesus ma ibana paboa-boahon manang tu ise pe, ninna ma, “Laho ma ho, patudu ma dirim tu malim, jala pasahat ma silehon-lehon songon na nidok ni si Musa patuduhon naung malum ho.” 15 Nang pe songon i, lam tarbarita do Jesus. Gabe marpungu ma torop halak laho manangihon Jesus jala asa pamalumonna angka sahit ni nasida. 16 Alai, sai laho do ibana tu inganan na lungun laho martangiang. 17 Di sada tingki, mangajari ma Jesus di sada jabu. Hundul do disi halak Parise dohot angka guru na mangajarhon Patik na ro sian ganup huta di Galilea, Judea, dohot sian Jerusalem. Dilehon Jahowa do huasona tu Jesus laho pamalumhon. 18 Dung i, adong ma na mamboan baoa na lumpu na peak di atas ni tandu. Marsitutu do nasida mambahen ibana tu jolo ni Jesus. 19 Alai, ndang dapot ni nasida dalan laho mamboan ibana alani natorop i. Nangkok ma nasida tu tarup jala sian i ma dipaturun baoa i peak di tanduna tu tonga-tonga ni natorop i di jolo ni Jesus. 20 Dung diida Jesus haporseaon ni nasida, didok ma, “Ale anaha, nunga disesa dosam.” 21 Dung i masipandohan ma siboto surat dohot halak Parise, ninna ma, “Ise do halak on umbahen dileai ibana Debata? Ise ma na boi manesa dosa asing ni Debata?” 22 Alai diboto Jesus do pingkiran ni nasida, ninna ma, “Boasa songon i dipingkiri hamu di bagasan rohamuna? 23 Dia do ummura dohonon, ‘Nunga disesa dosam,’ manang ‘Hehe ma jala mardalan ma ho’? 24 Alai, asa diboto hamu na marhuaso do Anak ni jolma i di tano on laho manesa dosa.” Dung i ninna ma tu na lumpu i, “Hudok ma tu ho, hehe ma, boan ma tandumi jala mulak ma ho tu jabum.” 25 Dung i hehe ma ibana di jolo ni nasida, diangkat ma tandu inganan hapeahanna i jala mulak ma ibana tu jabuna, dipuji ma Debata. 26 Longang ma sude halak i, alani biar ni roha ni nasida dipuji ma Debata, didok ma, “Tung halongangan do na taida sadari on!” 27 Dung i laho ma Jesus, diida ibana ma sahalak sijalo pajak* na margoar si Lepi hundul di kantor pajak. Didok Jesus ma tu ibana, “Ihuthon ma ahu.” 28 Jongjong ma si Lepi, ditadingkon ma saluhutna jala diihuthon ma Jesus. 29 Dung i, dibahen si Lepi ma pesta na balga tu Jesus di jabuna. Jala torop do sijalo pajak* dohot angka na asing rap mangan dohot nasida. 30 Alani i marungut-ungut ma halak Parise dohot siboto surat na sian punguan ni nasida tu angka sisean i, ninna ma, “Boasa mangan minum hamu rap dohot angka sijalo pajak* dohot angka pardosa?” 31 Dialusi Jesus ma nasida, “Ndang porlu pangubati tu halak na sehat, alai tu halak na marsahit do porlu. 32 Ai ndang na laho manjou halak na mangulahon na sintong ahu umbahen na ro, alai manjou pardosa i do asa muba nasida.” 33 Didok nasida ma tu Jesus, “Jotjot do marpuasa jala martangiang sisean ni si Johannes songon i nang sisean ni halak Parise, alai mangan minum do angka siseanmu.” 34 Didok Jesus ma tu nasida, “Tung tarsuru hamu ma ale-ale ni pangoli i marpuasa saleleng rap dope nasida dohot pangoli i? 35 Alai na ro ma tingkina, buatonna ma pangoli i sian nasida, dung i pe asa marpuasa nasida.” 36 Didok ibana ma muse tudosan na asing tu nasida, “Ndang adong na mangaribakkon abit na baru laho mandungkaphon i tu abit naung buruk. Molo dibahen songon i, gabe ribak ma abit na baru i jala ndang suman pandungkap na sian abit na baru i tu abit naung buruk i. 37 Jala ndang adong halak na mambahen anggur na baru tu inganan* naung buruk. Ai molo dibahen songon i, segaan ni anggur na baru i ma inganan ni anggur i, gabe bolong ma anggur i jala sega ma ingananna i. 38 Alai, tu inganan na imbaru do bahenon anggur na baru. 39 Ndang adong halak na manginum anggur naung leleng mangido anggur na baru. Ai dohononna do, ‘Na leleng i do na tabo.’”\n^ Na nidokna dison i ma Laut Galilea.\n^ As. “tarjaring”.\n^ Tas na sian huling-kuling ni binatang.


I SAMUEL 18 - BIBLE & BUKU ENDE ONLINE\n18:1 Jadi dung sidung si Daud mangkatai dohot si Saul, masijaloan ma roha ni si Jonatan dohot roha ni si Daud, jala dihaholongi si Jonatan ibana, songon hosana sandiri.\n18:2 Laos dibuat si Saul ibana sadarina i, jala ndang be diloas ibana mulak tu jabu ni amana.\n18:3 Dung i umpungka padan ma si Jonatan dohot si Daud, ala hinaholonganna ibana songon hosana sandiri.\n18:4 Dung i ditanggal si Jonatan ma baju na pinangkena, jala dilehon ma i tu si Daud, ro di pangkeanna angka na asing ro di podangna, siorna dohot hohosna.\n18:5 Dung i borhat ma si Daud, manang tudia pe disuru si Saul ibana, sai na marantu do ibana; alani dipampe si Saul ma ibana manguluhon angka baoa parporang, gabe hasian ni sandok bangso i ibana nang hasian ni angka naposo ni si Saul.\n18:6 Alai dung mulak nasida, mulak dohot si Daud sian pamunuan ni halak Palistim i, ruar ma angka parompuan sian saluhut huta ni Israel marudurudur laho marende manomunomu raja Saul mardonganna arbab, suraksurak dohot parhinaloan.\n18:7 Dung i marende taripar ma angka parompuan i, mamiltik parhinaloan huhut mandok; marriburibu do naung tinaluhon ni si Saul, alai anggo si Daud marloksaloksa do!\n18:8 Jadi tarrimas situtu ma si Saul, jala barjing rohana mida hata i, gabe didok ma: Nunga tung marloksaloksa hape tu si Daud dilehon nasida, ia tu ahu holan marriburibu dilehon, holan jujungan harajaon i na ma so sahat tu ibana.\n18:9 Jadi mangiburu ma roha ni si Saul mida si Daud olat ni ari i tu jolo.\n18:10 Dung i marsogotna i songgop ma muse tondi na jahat i sian Debata tu si Saul, gabe ritoritoon ibana di tongatonga ni jabuna; alai marhasapi ma ianggo si Daud songon na siap ari, jala patioptiop mundimundi ianggo si Saul.\n18:11 Dung i dipantomhon si Saul ma mundimundi i huhut ninna rohana: Pantikhononku ma si Daud tu dorpi. Alai disalahon si Daud do pola dua hali.\n18:12 Jadi mabiar ma si Saul maradophon si Daud, ai didongani Jahowa do ibana, nunga munsat Ibana ianggo sian si Saul:\n18:13 Dung i dipaholang si Saul ma si Daud i sian lambungna, jala dipampe ibana bahen induk ni saribu parangan, jadi marmeang muli ibana di adopan ni bangso i.\n18:14 Ia si Daud sai marantu do di saluhut angka dalanna, jala didongani Jahowa ibana.\n18:15 Jadi dung diida si Saul marantu situtu do ibana, muba ma biarna mida ibana.\n18:16 Alai holong do roha ni sandok Israel dohot Juda mida si Daud, ai marmeang muli do ibana manguluhonnasida.\n18:17 Dung i ninna si Saul ma tu si Daud: Ida ma, lehononku ma borungku sihahaan si Merab, bahen jolmam, asal anak na begu ho di ahu jala manolehon angka hamusuon ni Jahowa! Alai ninna roha ni si Saul do; ndada tanganku sandiri mangonai tu ibana, tagonan tangan ni halak Palistim patunduk ibana.\n18:18 Alai ninna si Daud ma mandok si Saul: Tung ise ma ahu pola jala aha ngolungku pola nang pinompar ni damang di Israel, umbahen ingkon gabe hela ni rajai ahu?\n18:19 Alai dung jumpang tingki lehonon nian si Merab boru ni si Saul, tu si Daud, gabe tu si Adriel, isi ni Mehola nasida dilehon bahen jolmana.\n18:20 Alai holong do roha ni si Mikhal, boru ni si Saul, mida si Daud. Jadi adong ma na pabotohon i tu si Saul, gabe tongon do hata i tu rohana.\n18:21 Jadi ninna roha ni si Saul ma: Lehononku ma i tu ibana, asa gabe jorgong di ibana, asa tangan ni halak Palistim patunduk ibana. Dung i ninna si Saul ma tu si Daud paduahalihon: Ingkon gabe helangku ma ho sadarion.\n18:22 Jadi martona ma si Saul tu angka naposona: Mangkatai ma hamu tu si Daud marsibuni, dohononmuna ma: Ida ma, lomo do roha ni rajai mida ho, jala luhut naposona mangkaholongi ho; on pe oloi ma hela on ni rajai ho.\n18:23 Jadi dihatahon angka naposo ni si Saul ma angka hata i tu pinggol ni si Daud. Alai ninna si Daud ma hata otik do huroha, di rohamuna, gabe hela ni rajai iba? Hape halak na pogos jala na bile do ia ahu.\n18:24 Jadi dipaboa angka naposo ni si Saul ma hata i tu ibana: Songon on do angka hata ni si Daud.\n18:25 Dung i ninna si Saul ma: Ingkon songon on do dohononmuna tu si Daud: Ndada mangido boli rajai, nda holan saratus sibursibur sian halak Palistim laho martubol tu musu ni rajai; alai disangkapi roha ni si Saul mambunu si Daud marhitehite tangan ni halak Palistim.\n18:26 Jadi dipatolhas angka naposona ma hata i tu si Daud, gabe tongon ma hata i di roha ni si Daud, dioloi ma hela on ni rajai ibana. Alai ndang dope jumpang anggo buhul ni ari.\n18:27 Dung i borhat ma si Daud jala mardalan, ibana dohot angka baoa donganna, laos dibunu ma halak Palistim dua ratus halak. Dung i diboan si Daud ma sibursiburnasida, jala gok bilanganna disombahon tu rajai, asa gabe hela ni rajai ibana. Jadi dilehon si Saul ma di ibana boruna si Mikhal bahen jolmana.\n18:28 Jadi diida si Saul ma jala mananda rohana na nidonganan ni Jahowa do si Daud; si Mikhal, boru ni si Saul pe mangkaholongi ibana.\n18:29 Dibahen i lam tamba dope biar ni si Saul maradophon si Daud, jala musu ni si Saul do si Daud saleleng mangolu ibana.\n18:30 Dung i ruar ma angka induk ni halak Palistim, alai manang piga hali pe nasida ruar sai marantuan do si Daud sian saluhut naposo ni si Saul, gabe marmulia situtu ma goarna.


HOSEA 14 - BIBLE & BUKU ENDE ONLINE\n14:1 Ingkon tarjepol Samaria sogot, ala manggunturi dompak Debatana. Marragean ma nasida bahenon ni podang, rosahanna do posoposonasida, jala lapaanna do angka boruboru na marhangoluan.\n14:2 Sai mulak ma ho, ale Israel, tu Jahowa, Debatam! Ala naung tarrobung ho di bagasan hajahatonmu.\n14:3 Angka hata i ma parateatehon hamu, laho mulak tu Jahowa, dok hamu ma tu ibana: Sai marpamuati ma roham mida hajahatonnami sudena! Sai jalo ma na denggan on asa hugararhon hami angka jonggi ni bibirnami bahen pelean tu ho.\n14:4 Ndang be anggo Assur manolongi hami, ndang be marsihundul di hoda hami! Ndang be dohononnami tu jadijadian ni tangannami: Ale debatanami! Marhitehite ho nama jumpangan asi ni roha anak na sopot so marama.\n14:5 Pamalumonku ma panundalionnasida, girgir ma ahu mangkaholongi nasida, ai nunga mombun rimashu maradophon nasida.\n14:6 Sobokkon nambur ma ahu di Israel, marbunga ma nasida songon bunga pansur, jala manjarar angka uratna, songon Libanon.\n14:7 Marjurampak ma angka tumburna, jala songon hau jetun hamuliaonna, jala uapna songon Libanon!\n14:8 Ulahon ni halak angka na maringan di parlinggomanna ma pangoluhon eme, jala marbunga nasida songon hau anggur baritana pe songon anggur ni Libanon.\n14:9 Ale Epraim, tung tudihangku dope angka ganaganaan? Ahu do mangalusi dohot manatap ho; ahu do songon hariara na rugun, ahu do haroroan ni parbuem.\n14:10 Ise do na pistar asa diparateatehon saluhutna i? Ise do na marroha, asa tandaonna i? Ai tigor do angka dalan ni Jahowa, jala halak partigor\nLabel: Alkitab Bahasa Batak, HOSEA, Padan Na Robi


1 Raja-raja 20 (TOBA)\nI. Raja Benhadad martungkum Samaria 1-12. II. Ro sada panurirang mandok hata sipir ni tondi ni si Ahab. Raja Ahab manaluhon raja Benhadad dua hali 13-30. III. Raja Ahab pangoluhon si Benhadad: dipinsang sada panurirang ibana ala ni 31-43\n1(I.) Dung i dipaluhut si Benhadad raja sian Ram ma sandok paranganna, jala tolupulu dua raja angka na hinarana, tole angka hoda dohot hureta porang, jadi nangkok ma ibana, ditungkum ma Samaria, laos diporang do i.\n2Dung i disuru ma angka suruanna manopot si Ahab, raja sian Israel, tu bagasan huta i.\n3Asa dohononna tu ibana: Songon on do hata ni si Benhadad: Perakmu dohot serem ahu do nampunasa, angka jolmami dohot anakkonmu angka na ummuli ahu do nampuna nasida.\n4Dung i ninna raja ni Israel ma mangalusi: Songon na nidokmi do na tutu, ale rajanami, ho do nampuna ahu ro di sude na di ahu.\n5Dung i diulahi angka suruani ro muse, didok nasida ma: Songon on do hata ni si Benhadad: Nunga nian husuru suruanku mandok tu ho: Perakmu dohot serem dohot angka jolmam ro di anakkonmu ingkon tu ahu do i lehononmu.\n6Antong marsogot songon on suruonku ma angka naposongku manopot ho, asa disungkapi nasida jabum dohot jabu ni angka naposom, jala nasa ugasan homitan ni roham, ingkon boanor nasida ma i di bagasan tanganna.\n7Dung i dipaluhut raja sian Israel ma sude sintua ni tano i, didok ma: Ua tanda jala ida hamu, haurahonta do hape na niluluan nian, ai nunga disuru ibana suruanna mangido tu ahu angka jolmangku dohot anakkonku ro di perakku dohot serengku, jala ndang hujua mangalehon angka i tu ibana.\n8Dung i sahata ma sude sintua dohot bangso i mandok tu ibana: Unang patangitangi hatahatana jala unang oloi.\n9Dung i ninna rajai ma tu angka suruan ni si Benhadad: Dok hamu ma tu tuanku rajai: Saluhut naung nidok ni suruanmi parjolo tu ahu naposom, bahenonku do i, alai anggo hata on ndang haoloan ahu. Dung i laho ma angka suruani patolhas alusi tu tuanna.\n10Dung i diulahi si Benhadad muse marsuru suruanna mandok tu ibana: Ingkon marlulu situtu angka debata tu ahu, molo tung singkop orbuk ni Samaria manggohi tangan sandok bangso angka na mangihuthon tu ahu.\n11Dung i ninna raja ni Israel ma mangalusi, dok hamu ma tu rajai: Ndang jadi nian manenganenga halak na manandang podangna, hira songon halak naung mambahen sinjatana tu rompean.\n12Jadi dung dibege raja Benhadad hata i, tongon ibana minum anggur rap dohot angka raja hinarana di bagasan undungundungna, didok ma tu angka naposona: Haliangi hamu ma huta i! Jadi dihaliangi nasida ma huta i.\n13(II.) Dung i ida ma, ro ma sada panurirang mandapothon si Ahab, raja sian Israel, didok ma: Songon on do hata ni Jahowa: Atehe nunga diida ho musum na deakon? Ida ma, pasahatonku ma i sadarion tu bagasan tanganmu, asa tung ditanda ho Ahu do Jahowa.\n14Dung i ninna si Ahab ma: Marhite sian ise do? Dung i ninna panurirang i ma: Songon on do hata ni Jahowa: Marhite sian angka naposo ni angka induk marluatluat. Dung i ninna rajai ma: Ise hami jumolo bingkas? Dung i ninna panurirang i ma: Ho do!\n15Dung i dibilang rajai ma angka naposo ni angka induk i marluatluat, gabe dua ratus tolupulu dua halak toropna, dung salpu nasida, dibilang ma dohot sian sandok bangso i, i ma sude halak Israel, pitu ribu halak.\n16Dung i ruar ma nasida di hos ni ari. Alai anggo si Benhadad lilian minum anggur sanga mabuk di bagasan undungundungna rap dohot na tolupulu dua raja, angka na hinarana i.\n17Dung i ruar ma jumolo angka naposo ni angka induk i marluatluat. Jadi disuru si Benhadad ma suruanna, angka na mangalualuhon tu ibana mandok: Nunga adong ruar angka baoa sian Samaria.\n18Dung i didok rajai ma: Manang na naeng mardemak nasida umbahen ruar, manang laho marporang, sai tangkupi hamu nasida songon i mangolu!\n19Alai dung ruar angka nasida sian huta i, i ma angka naposo ni angka induk i marluatluat dohot angka parangan sian pudinasida.\n20Dibunu nasida be ma alona, gabe maporus halak Ram jala dieak halak Israel nasida; maporus dohot si Benhadad, raja sian Ram marsihundul di hoda rap dohot deba jolma parsihundulna.\n21Jadi ruar ma dohot raja ni Israel, jala dibunu angka jolma parsihundul di hoda dohot hureta porang, gabe torop situtu marragean halak Ram dibahen.\n22Dung i ro ma panurirang i mandapothon raja ni Israel, didok ma tu ibana: Mulak ma ho, patorop ma jolo angka paranganmu, pingkiri ma jala ida manang aha na tama sibehenonmu; ai dapot taon ulahan ni raja sian Ram ma nangkok mandopang ho.\n23Ai nunga didok angka naposo ni raja sian Ram hian mandok ibana: Debata pandingini di dolok do angka Debatanasida i, ala ni do umbahen talu hita dibahen nasida; alai molo maralo di adaran hita dohot nasida, sai na tunduk do nasida bahenonta.\n24Ala ni songon on ma bahen: Palaho ma angka rajai, ganup sian hajongjonganna be, jala bahen ma angka ulubalang singkatnasida.\n25Alai anggo papungu ma di ho parangan, suang songon torop ni parangan naung marragean sian ho, tole angka hoda dohot hureta songon toropna na jolo, asa taulahi marmusu dohot nasida di adaran, sai na tunduk do nasida bahenonta. Jadi dioloi rajai ma hatanasida i, jala dibahen songon i.\n26Jadi dung salpu na sataon i, dibilang si Benhadad ma halak Ram, jala nangkok ibana tu Apek laho marporang dompak Israel.\n27Dung i tarbilang ma dohot halak Israel jala diparbohali, asa mardalan manjumpangkon halak Ram; dung i marsaro ma halak Israel patondong dohot nasida, hira songon dua punguan hambing; alai anggo halak Ram tung ditutup do tano i.\n28Dung i ro ma sada halak ni Debata mandapothon raja ni Israel, ninna ma mandok ibana: Songon on do hata ni Jahowa: Ala naung didok halak Ram, Debata pandingini di angka dolok do Jahowa, ndada Debata pandingini di adaran, dibahen i nunga hupasahat tu tanganmu sandok jolma na deak on, asa tung ditanda hamu, Ahu do Jahowa.\n29Jadi marsaro ma nasida patondong be pola pitu ari lelengna. Tole papitu arihon turtar be ma nasida tongtang, gabe dibunu halak Israel ma saratus ribu halak Ram, angka na mardalan pat di bagasan sadari.\n30Jala angka na teba i maporus do tu bagasan huta Apek, gabe ditinggang parik ni huta i duapulu pitu ribu halak angka na teba i; maporus dohot si Benhadad masuk tu bagasan huta i, laho sian bilut na sada tu bilut na sadanari.\n31(III.) Dung i ninna angka naposona i ma mandok ibana: Ida ma, nunga hubege hami barita ni angka raja ni halak Israel, raja parasi ni roha do nasida; dibahen i loas ma hami marabithon tangki dohot martalitalihon tangki ruar mandapothon raja ni Israel, anggiat tung pangoluonna hosam.\n32Dung i marabithon tangki ma nasida jala martalitalihon tangki laho mandapothon raja ni Israel, laos didok nasida ma: Hata ni naposom si Benhadad mandok: Ua pangolu ma hosangku! Jadi ninna rajai ma: Mangolu dope ibana hape? Antong anggingku ma ibana.\n33Pintor disigop angka baoa i ma hatana i mangaithon tu nasida, angka didok ma: Anggim ma tutu si Benhadad! Dung i didok rajai ma: Laho ma hamu mamboan ibana tuson. Jadi ruar ma si Benhadad mandapothon rajai, laos didokkon rajai ibana manaek tu hureta.\n34Dung i didok si Benhadad ma tu rajai: Huta angka na nirampas ni damang na jolo sian amanta, paulahonku ma tu ho, bahen huhut di ho angka jambur di Damaskus, songon na binahen ni damang nahinan di Samaria. Alai anggo ahu (ninna si Ahab), paluaonku ma ho marningot padan on. Jadi marpadan ma nasida na dua, diloas ma ibana laho.\n35Dung i ro ma hata ni sada halak sian angka anak ni panurirang mandok tu donganna marhite sian hata ni Jahowa: Ua lombuti ma ahu! Hape manjua do baoa i mangalombuti ibana.\n36Dung i didok panurirang i ma tu ibana: Ala na so tinangihonmi soara ni Jahowa, ida ma, molo laho ho annon sian lambungkon, soroon ni singa ma ho. Jadi dung laho ibana sian lambungna pajumpang ma ibana dohot singa na manoro ibana.\n37Dung i jumpang panurirang i ma sada halak na asing, ninna ma: Ua lombuti ma ahu! Jadi dilombuti baoa i ma ibana, pola mabugang ibana dibahen.\n38Dung i laho ma panurirang i mangambat rajai di tongan dalan, jala dipatinda rupana marhite sian bulangbulang binahenna tu matana.\n39Jadi dung mamolus rajai, mangangguhangguk ma ibana dompak rajai, ninna ma: Ruar do ahu naposomon sian tongatonga ni parporangan, gabe ida ma, ro sada halak na manimbil sian parporangan mamboan tu ahu sada halak, ninna ma: Ramoti baoa on! Molo tung mangangkat ibana, ingkon hosam singkat ni hosana; manang ingkon gararonmu perak satalenta.\n40Hape uju ringkot situtu ulaon ni naposomon, gabe ndang disi be ibana hudapot. Dung i ninna raja ni Israel ma tu ibana: Laos i ma uhum madabu tu ho, ho sandiri tahe paputushon.\n41Dung i hapogan ma panurirang i mananggal bulang i sian matana, gabe ditanda raja ni Israel ma ibana, sada sian angka panurirang i do ibana hape.\n42Dung i ninna panurirang i ma mandok rajai: Songon on do hata ni Jahowa: Ala na pinaluam i sian tanganmu baoa naung harom hian hubahen, ingkon hosam singkat ni hosana, jala bangsom singkat ni bangsona.\n43Dung i laho ma mulak raja ni Israel tu jabuna, pola gusar jala muruk situtu ibana sahat tu Samaria.


28 Hosea | Alkitab TOBA\n2:1 Alai anggo bilangan ni halak Israel sogot sobokkon horsik ni laut do godangna na so hasuhatan jala na so habilangan, jala di hajongjongan pandohonan tu nasida: Ndang bangsongku hamu, dohonon ma sogot tu nasida: Angka anak ni Debata na mangolu i do hamu.\n2:2 Dung i marpungu ma sogot halak Juda rap dohot halak Israel, jala pabangkitonnasida ma sahalak bahen ihutannasida, jala borhat nasida sian tano i; ai timbul do ari ni si Jesreel sogot.\n2:3 Paboa hamu ma tu hahaanggimuna: Bangsongku! Dohot tu ibotomuna: Hinasianan.\n2:4 Sai badai hamu ma inamuna! Ai ndang ibana jolmangku, ahu pe ndang harajaanna, asa diuras bohina, paholang parmainanonna dohot pangalangkuponna sian holangkolang ni bagotna.\n2:5 Asa unang hupasalang ibana, gabe marsaemara jala hupatindang ibana, songon di ari hatutubuna, jala hubahen ibana sobokkon halongonan jala hubahen ibana songon tano hasang jala hubunu ibana sogot binahen ni uas.\n2:6 Jala ndang asianku angka anakna i, ala anak ni sibabijalang nasida.\n2:7 Ai boruboru sibabijalang do inanasida i, jala mambahen haurahon do na tumubuhon nasida, ai tung didok do: Laho ma ahu mangihuthon puangku, angka na mangalehon tu ahu roti dohot aek dohot hapas dohot hori dohot miak dohot tuak na tonggi siinumonku.\n2:8 Dibahen i ida ma runggaonku ma dalanmu dohot suga, jala bahenonku sada parik, asa unang be jumpangsa angka dalanna i.\n2:9 Eahanna pe angka puangna, hape ndang dapotsa nasida, jala luluanna nasida hape ndang jumpangsa. Jadi dohononna ma: Antong mulak nama ahu tu sinondukku parjolo i, ai sumonang do ahu uju i sian nuaeng.\n2:10 Alai ndang ditanda rohana, ahu hian do nasailaon mangalehon tu ibana eme dohot tuak dohot miak; jala ahu do pagodang di ibana perak dohot sere, pinaulinasida jumadihon Baal.\n2:11 Dibahen i ulahanku ma mambuat emengku di tingkina dohot tuakku di tingkina jala rampasonku ma hapashu dohot horingku bahen pangkuphupi ni parsaemaraonna hian nian.\n2:12 On pe, pasalangonku ma hailaanna di adopan ni angka puangna, jala ndang adong manang ise baoa na tuk palua ibana sian tanganku.\n2:13 Dung i pasadionku ma sandok las ni rohana, ari rayana, poltak ni bulanna ro di ari Sabbat dohot saluhut arina marulaon godang.\n2:14 Jala tarulang bahenonku hau anggurna dohot antajauna, ala na nidokna i taringot tusi: I do upangku, na nilehon ni angka puangku tu ahu; jala bahenonku do i gabe tombak, jadi suda ma angka i gagaton ni binatang di ladang.\n2:15 Jala luluhononku ma tu nasida ariari ni Baal, uju manutung daupa nasida tusi, jala dipajagar angka tintinna dohot horungkorungna laho mangihuthon tu angka puangna, alai lupa do nasida anggo di ahu, ninna Jahowa.\n2:16 Dibahen i, ida ma, elaonku ma nasida jala togihononku tu halongonan, jala dohononku ma hata apulapul tu rohana.\n2:17 Lehononku ma olat ni tu ibana porlak anggurna dohot rura Akor bahen bohal ni pangkirimon; jadi marende taripar ma nasida disi, songon uju di angka ari ni haposoonna, songon uju di ari haruruarna sian tano Misir.\n2:18 Di ari na sasada i, ninna Jahowa; goaronmu ma ahu: Tuanlaengku! Jala ndang be goaronmu ahu: Baal-hu!\n2:19 Ai paholangonku ma goargoar ni angka Baal i sian pamanganna, jala ndang be taringotan ni halak angka goarnasida.\n2:20 Jala bahenonku ma di ari na sasada i padan pardengganan di nasida tu binatang di ladang dohot tu pidong angka na martongatonga langit dohot tu gulokgulok di tano on; ponggolhononku ma sior dohot podang ro di hamusuon sian tano on, asa marsonangsonang nasida maringanan hubahen.\n2:21 Jadi oliongku ma ho bahen jolmangku salelenglelengna; oliongku ma ho marhitehite hatigoran dohot uhum dohot asi ni roha dohot angka habasaon ni roha.\n2:22 Jala oliongku ma ho di ahu marhitehite haporseaon, gabe tandaonmu ma Jahowa.\n2:23 Di ari na sasada i maralus ma ahu, ninna Jahowa alusanku ma langit, jala alusan ni langit i tano on.\n2:24 Jala alusan ni tano i ma eme dohot tuak dohot miak jala alusannasida ma si Jesreel.\n2:25 Dung i saburhononku ma nasida di ahu di tano i jala asianku ma Nai Sohinasian, jala dohononku ma tu Lo Ami: Bangsongku do ho! Jala dohononna ma: Ale Debatangku!\n4:1 Tangihon ma hata ni Jahowa, hamu ale pinompar ni Israel! Ai adong do parbadaan ni Jahowa dompak pangisi ni tano i ala soada hasintongan jala soada haholongon, jala soada parbinotoan di Debata di tano i.\n4:2 Holan tolontolon do dohot gabus dohot bunubunu dohot tangkotangko dohot langkuplangkup; mangarut do nasida jala mardapotdapot do angka utang mudar.\n4:3 Dibahen i marsak do tano i jala mandate sude isina di bagasan ro di binatang di ladang dohot pidong angka na martongatonga langit, marragean dohot angka dengke di laut.\n4:4 Hape na so tupa adong manang ise na mambadai, jala na so tupa adong manang ise na maminsang! Jala sobokkon halak na mambadai malim do bangsomi.\n4:5 Dibahen i ompas ma ho arianna i, ompas dohot panurirang rap dohot ho bornginna i, jala ripur bahenonku inam.\n4:6 Ripur ma sogot bangsongki ala so marparbinotoan nasida, ala naung ditoishon ho parbinotoan, bolongkononku ma ho unang be ho mangaradoti ulaon hamalimon di ahu, ala naung dihalupahon ho patik ni Debatam, halupahononku ma huhut angka anakmi.\n4:7 Lam sopar nasida lam dituntun nasida mardosa dompak ahu; hamuliaonnasida gabe haurahon pasuharonku.\n4:8 Dosa ni bangsongki do dihangoluhonnasida, jala mangapian rohanasida, be di hajahatonnasida.\n4:9 Jadi dos be uhum i tu halak situanna torop dohot tu malim, marlulu ma ahu tu nasida be hombar tu dalannasida i, jala pasudolonku tu nasida hombar tu pambahenanna be.\n4:10 Mangan pe nasida alai ndang butong, marmainan pe nasida alai ndang sopar nasida, ala dipasohot nasida marulaon tu Jahowa.\n4:11 Parmainanon dohot anggur dohot tuak na pang, i ma na mangago roha.\n4:12 Hape anggo bangsongku marpanungkunan tu hauna do i, jala tungkotna marboaboa tu ibana; ai nunga dililuhon tondi parmainanon nasida, gabe marmainan nasida marbalik sian Debatanasida.\n4:13 Mamele do nasida di atas punsu ni angka dolok, jala manutung daupa di atas ni angka buntulbuntul, ditoru ni hau hariara, jabijabi dohot baringin ala denggan parlinggomanna. Dibahen i laho marmainan do borumuna, jala tardege pinggol ni dalan angka parumaenmuna.\n4:14 Alai ndang marlulu ahu dompak borumuna ala marmainannasida, manang dompak parumaenmuna ala tardege pinggol ni dalan. Ai gari hamu sandiri mangalambung do rap dohot angka parompuan parmainan mamele rap dohot angka parompuan sibabijalang, hape lam tu hamagoan do bangso na so marroha i.\n4:15 Molo naeng marmainan ho, ale Israel, unang nian dohot Juda marsala! Unang nian laho hamu tu Gilgal, jala unang nian nangkok tu Bethapen! Jala unang nian marmangmang hamu songon on: Songon sintongna mangolu Jahowa.\n4:16 Ai tung na riar do Israel, songon lombu jalang, aduon ni Jahowa ma nasida nuaeng, songon anak ni birubiru di adaran na lambas.\n4:17 Nunga tung tarrante Epraim tu angka ganaganaan; pasombu ibana tusi antong!\n4:18 Torbang do tahe pargadombusonnasida, sai didatdati nasida do marmainan, sai mangapian di haurahon do angka partoginasida i.\n4:19 Dilualua alogo do nasida marhitehite habongna, gabe tarurak nasida binahen ni peleannasida i.\n8:1 Bahen tu pamanganmu sarune i: Songon panoro ni lali songgop musu tu bagas ni Jahowa; ala dilaosi nasida padan na hubahen i, jala manjahati nasida dompak patikki.\n8:2 Mangangguhi do nian Israel tu ahu: Ale Debatangku, hutanda hami do ho.\n8:3 Alai nunga ditulakkon Israel na denggan i: Leleon ni musu ma ibana nuaeng.\n8:4 Nunga dipampe nasida raja, alai ndang marhite sian ahu; nunga dipabangkit nasida angka induk, hape ndang hutanda nasida. Perakna dohot serena dipauli nasida bahen ganaganaan di dirina ala ni siaphononhon do nasida.\n8:5 Nunga dibolongkon ibana lombumu, ale Samaria! Nunga marsigorgor rimashu dompak nasida. Sadia leleng on tagamon so tarbahen nasida pita.\n8:6 Ai sian Israel do haroroan ni, panompa i do mambahensa, jala ndada i Debata, ai gabe tanggotanggo do sogot lombu ni Samaria.\n8:7 Ai nunga disaburhon nasida alogo, jadi habahaba gotilonna sogot, ndang marbiur emena i, ndang maritak biurna i; tung sura pe adong diparbuehon, halak sileban do umpolgaksa sogot.\n8:8 Nunga tarbondut Israel tahe! Gari nuaeng nunga nasida di tongatonga ni angka parbegu, songon ulaula na so tarhalomohon roha ni jolma.\n8:9 Ala na nangkok i nasida tu Assur, songon halode harangan na riar, na so tarpajinak; mangalehon upa parmainanon do anggo Epraim.\n8:10 Alai atik pe mangalehon upa nasida tu angka bangso parbegu, magira ma papunguonku nasida, asa mamungka otik nasida binahen ni rodi ni raja ni angka pangarajai.\n8:11 Ala naung ditambai Epraim angka langgatan laho mardosa, mangala dosa ma angka langgatan i tu ibana.\n8:12 Marloksaloksa pe patikku husurathon tu ibana, hira hata sileban do i dietongi rohanasida.\n8:13 Dipotongi nasida angka pelean situtungon tu ahu, hira jagal hian, laos nasida manganhon, alai ndang dihalomohon Jahowa nasida. Ingotonna ma nuaeng hajahatonnasida, jala luluhononna dosanasida: Mulak tu Misir ma nasida.\n8:14 Ai nunga dihalupahon Israel sitompa ibana, jala dipauli angka joro tu begu, jala nunga dipatamba Juda huta angka na gonting. Jadi tongosonku ma api tu bagasan angka hutana, laos suda panganonna bagasna angka na bolon i.


Funtastic Learning Januari 2021\nEpen Bluetooth SmartPen\nReseller Buku Halo Balita Terbaru di Sorong Hub. 0856-4832-3041\nJual Buku Halo Balita Terbaru di Labuhanbatu Utara Hub. 0856-4832-3041\nDistributor Buku Halo Balita Mizan di Mamasa Hub. 0856-4832-3041\nHarga Buku Halo Balita Murah di Tual Hub. 0856-4832-3041\nDistributor Buku Halo Balita Terbaru di Sendawar Hub. 0856-4832-3041\nDistributor Buku Halo Balita Terbaru di Halmahera Utara Hub. 0856-4832-3041\nDiskon Buku Halo Balita Murah di Kota Jantho Hub. 0856-4832-3041\ngrosir bukuanak purwokerto\nlembar logico primo ditulis spidol\nHarga lift kids kartu doa


I Samuel 20 | Alkitab TOBA\n← I Samuel 21\n20:1 Dung i maporus ma si Daud sian Naiot mardonokkon Rama manopot si Jonatan, ninna ma dung ro di jolona: Aha do na hubahen? Aha do salangku jala aha do dosangku di jolo ni amangmu, umbahen sai lotonganna hosangki?\n20:2 Alai ninna si Jonatan ma: Dao ma i! Ndang tagamon mate ho; ida ma, ndang adong dibahen damang, nang hata balga manang hata metmet, nda jolo dipapatar tu pinggolhon. Boasa ma tung tamondingkonon ni damang sian ahu ia hata on? Ndang tagamon songon i.\n20:3 Dung i lam maruari ma si Daud, ninna ma: Tangkas do diboto amangmu naung jumpangan asi ni roha ahu maradophon ho, gabe ninna rohana: Ndang jadi botoon ni si Jonatan hata on, asa unang marsak rohana. Alai tongon do, songon sintongna mangolu Jahowa, mangolu dohot hosam: Hira holan salangka sambing holangholangku dohot hamatean.\n20:4 Dung i ninna si Jonatan ma tu si Daud: Manang aha pe didok roham, sai na bahenonku do i tu ho.\n20:5 Dung i ninna si Daud ma tu si Jonatan: Ida ma, marsogot ma poltak ni bulan, ingkon hundul ahu nian somalna rap mangan dohot rajai; alai loas ma ahu laho asa martabuni ahu di ladang sahat ro di patolu bodarihon.\n20:6 Tung sura usousoan ni amangmu ahu, jadi dohononmu ma: Mansai gogo hata ni si Daud mangido tu ahu, asa manilu ibana tu Betlehem hutana i, ai disi do masa pelean siganup taon di sandok margai.\n20:7 Tung sura dohononna: Denggan do i! Adong ma hasonangan di naposomon; alai molo tung marpiarpiar rimasna, botoonmu ma naung putus rohana mambahen na jahat i.\n20:8 On pe sai bahen ma asi ni roha tu naposomon, ai nunga pola mambahen parjanjian ho tu naposom di jolo ni Jahowa. Alai molo tung adong salangku, ho ma tagonan mambunu ahu, boasa ma tung togihononmu ahu pasahathon tu amangmu.\n20:9 Dung i ro ma hata ni si Jonatan: Dao ma i sian ahu! Molo tung mamoto ahu, naung putus roha ni damang pasonggophon tu ho na jati, tung so pabotohononku ma tu ho?\n20:10 Jadi ninna si Daud ma tu si Jonatan: Antong ise ma pabotohonsa tu ahu? Molo tung manang aha hata na koras alushonon ni amangmu tu ho?\n20:11 Dung i ninna si Jonatan ma tu si Daud: Beta hita ruar tu ladang. Jadi ruar ma nasida duansa tu ladang.\n20:12 Dung i ninna si Jonatan ma tu si Daud marmangmangkon: Ale Jahowa, Debata ni Israel! Molo dung hurisik roha ni damang marsogot songon on manang haduan, gabe ida ma, denggan rohana taringot tu si Daud, gabe so mamintor husuru tu ho pabotohonsa tu pinggolmu.\n20:13 Ingkon songon i bahenon ni Jahowa tu si Jonatan, jala patambaonna dope songon i! Alai molo tung tagonan marsangkap hajahaton damang dompak ho, sai na papataronku do tu pinggolmu, asa marsuru ho, gabe laho ho mardamedame, jadi sai donganan ni Jahowa ma ho, songon na nidongananna damang na sai laon.\n20:14 Alai ndada dolan di ngolungku bahenonmu asi ni roha ni Jahowa tu ahu nang dung mate ahu:\n20:15 Unang tung tostosi asi ni roham sian pinomparhu ro di saleleng ni lelengna, nang dung disiaphon Jahowa angka musu ni si Daud, ganup sian sisik ni tano on.\n20:16 Jadi mambahen padan ma si Jonatan tu isi ni bagas ni si Daud, asa marlulu Jahowa dompak angka musu ni si Daud.\n20:17 Pola diulahi si Jonatan patolonhon si Daud dibahen holong ni rohana mida ibana, ai doshon dirina ibana dihaholongi.\n20:18 Dung i ro ma hata ni si Jonatan tu ibana: Marsogot ma poltak bulan, jadi usousoan ni halak ma ho, ai rumar ma hundulanmu hian dapotonna.\n20:19 Alai anggo patoluarihon pasigoponmu ma tuat, jala topotonmu partabunianmu najolo uju di ari pambahenan, jala hundul ma ho di lambung batu Asel.\n20:20 Ianggo ahu siorhononku ma tolu sumbia tu lambungna, songon na marsalamat ahu paulaonku.\n20:21 Dung i ida ma, suruhononku ma naposo i: Laho ma ho mangalului angka sumbia i! Molo tung dohononku tu naposo i: Ida ma, tartungkanon sian ho angka sumbia i, jomput ma! Sai ro ma ho, ai dame ma taringot tu ho, jala mora soada songon sintongna mangolu Jahowa!\n20:22 Alai molo tung songon on hatangku tu dolidoli i: Ida ma, tartungkan adui, tungkan jolom angka sumbia i, denggan ma ho laho, ai Jahowa marsuru ho.\n20:23 Alai anggo hata na itapadanhon, ahu dohot ho, ida ma, Jahowa do di tongatonganta ro di saleleng ni lelengna.\n20:24 Dung i laho martabuni ma si Daud di ladang. Jadi dung jumpang poltak ni bulan, hundul ma rajai naeng mangan sagusagu.\n20:25 Alai dung hundul rajai tu hundulanna hian, songon na somal na sai laon, tu hundulan mardonokkon dorpi; jadi hehe ma anggo si Jonatan, hundul ma anggo si Abner tu lambung ni si Saul; alai rumar do ianggo inganan ni si Daud.\n20:26 Alai ndang mangkuling si Saul anggo sadarina i, ai ninna rohana do: Atik tung adong masa di ibana, ra tung ramun ibana, ramun ma tutu tagamon.\n20:27 Alai marsogotna i, paduaarihon dung poltak bulan, laos rumar inganan ni si Daud, gabe ro ma hata ni si Saul tu si Jonatan, anakna i: Boasa so ro anak ni si Isai, nang nantoari, nang sadarion mangan sagusagu?\n20:28 Jadi ro ma alus ni si Jonatan tu si Saul: Ringkot situtu si Daud mangido tu ahu naeng laho tu Betlehem.\n20:29 Pola didok, ua loas ma ahu laho, ai mamele do hami na saompu di bagasan huta i, jala apala dahahang sandiri martona di ahu; on pe, molo maruli asi ni roha ahu sian ho, ua husiluhon ma, asa huida angka dahahang i; alani do umbahen so ro ibana mandapothon meja ni rajai.\n20:30 Jadi marpiarpiar ma rimas ni si Saul, mida si Jonatan, ninna ma tu ibana: Anak jea na so siat hata do ho! Nda nunga huboto naung dipillit ho anak ni si Isai mambahen haurahonmu dohot haurahon ni inam na tumubuhon ho?\n20:31 Alai saleleng mangolu anak ni si Isai di tano on, ndang tagamon hot ho, nang harajaonmu. On pe suruhon ma mangalap ibana tu ahu, ai anak sibunuon do ibana!\n20:32 Jadi ro ma alus ni si Jonatan tu si Saul amana i, ninna ma tu ibana: Boasa tung ingkon bunuon ibana? Aha sala binahenna?\n20:33 Jadi dipantomhon si Saul ma mundimundi tu ibana, naeng manullang ibana. Jadi mamoto ma roha ni si Jonatan, naung putus roha ni amana i, naeng mambunu si Daud.\n20:34 Dung i hehe ma si Jonatan sian lambung meja i marmurukmuruk situtu, laos so mangan sagusagu ibana paduaarihon dung poltak bulan; ai marsak do rohana taringot tu si Daud, ala na pinamalu ni amana i ibana.\n20:35 Dung i manogotna i ruar ma si Jonatan tu ladang di tingki naung jinanjina i tu si Daud, sada dakdanak na metmet donganna.\n20:36 Dung i ninna ma mandok naposona i: Marlojong ma ho mangalului sumbia, angka na naeng siorhononku. Dung i marlojong ma naposo i, gabe disiorhon ibana ma sumbia sada salpu sian atas uluna.\n20:37 Jadi dung sahat naposo i tu hapatean ni sumbia na siniorhon ni si Jonatan, joujou ma si Jonatan sian pudi ni naposo i, ninna ma: Nda tartungkan adui, tungkan jolom sumbia i?\n20:38 Jadi sai joujou si Jonatan sian pudi ni naposo i: Haru silu, hatop ma ho, unang ho mangulon! Jadi dijomput naposo ni si Jonatan ma sumbia i, laos mulak diboan tu tuanna.\n20:39 Alai anggo naposo i ndang diboto parbohalon, holan si Jonatan dohot si Daud do masibotoan di hata i.\n20:40 Dung i dipasahat si Jonatan ma angka parhohasna tu naposo donganna i, jala ninna ma mandok ibana: Laho ma ho mamboan angka i tu huta.\n20:41 Jadi dung laho naposo i, hehe ma si Daud sian sambariba tungkan dangsina jala manungkap tu tano huhut marsomba tolu hali; dung i masiummaan ma nasida huhut tangis be alai gumogo ma ianggo si Daud.\n20:42 Dung i ninna si Jonatan ma tu si Daud: Laho ma ho mardamedame! Manang aha naung itabulanhon, hita na dua, marhitehite Goar ni Jahowa, pola tadok: Jahowa do di tongatonganta, dohot di tongatonga ni pinomparhu tu pinomparmu ro di saleleng ni lelengna.


“Tongtong ma Dungo” (Mateus 25)\nARTA NA ARGA NA ADONG DI BIBEL | MATEUS 25\n“Tongtong ma Dungo”\nNang pe tudosan ni Jesus taringot sampulu anak boru ditujuhon tu angka na miniahan, alai sipasingot on ingkon diulahon sude halak Kristen. (w15-IN 15/3 12-16) Alani i didok Jesus ma, “Antong, jaga ma hamu, ai ndang diboto hamu arina manang sadiharina!” (Mat 25:13) Diingot hamu dope taringot tudosan ni Jesus on?\nPangoli (ayat 1)—Jesus\nAnak boru na marbisuk (ayat 2)—Angka na miniahan na tongtong jaga di ulaon ni nasida jala ingkon tongtong marsinondang (Plp 2:15)\nSoara na manjouhon, “Nunga ro pangoli i” (ayat 6)—Patuduhon haroro ni Jesus\nAnak boru na oto (ayat 8)—Angka na miniahan na so marsihohot mangulahon ulaonna\nNdang olo anak boru na marbisuk mangalehon miak tu anak boru na oto (ayat 9)—Dung disahap (dimeterai), ndang boi be angka na miniahan na marsihohot mangurupi manang ise pe na so marsihohot\n“Nunga ro pangoli i” (ayat 10)—Di ujung ni haporsuhon bolon, ro ma Jesus laho manguhumi\nDung masuk anak boru na marbisuk rap dohot pangoli i tu pesta parbogason, ditutup ma pintu (ayat 10)—Dipapungu Jesus ma angka na miniahan na marsihohot tu surgo, alai na so marsihohot ndang dapotan upa\nTudosan on paingothon angka na miniahan asa tongtong jaga jala marsihohot, ndang na mandok na laho adong angka na miniahan na so marsihohot jala ingkon diganti. Alani i ma didok Jesus tu nasida, “Sai [dungo] ma hamu.” (Mat 24:44) Sude na mangkirim tu surgo manang di tano on, dipaingot Jesus do asa tongtong jaga jala mangulahon lomo ni roha ni Debata.\nAha do na ingkon huulahon asa boi tongtong jaga?


Hosea 5 | Alkitab TOBA\n← Hosea 6\nAugust 17, 2008 · 12:46\n5:1 Tangihon ma hata on, hamu ale angka malim, jala parateatehon ma i, hamu ale pinompar ni Israel, jala tarehon pinggolmu ho ale pinompar ni raja! Ai dompak hamu do uhum i, ala gabe jorgong hamu di Mispa, huhut gabe aring na tinaon di atas ni Tabor.\n5:2 Sai diulasulas angka panimbil do pamotongon pelean, alai gabe paminsang do anggo ahu tu nasida saluhut.\n5:3 Tangkas do hutanda Epraim jala ndang buni ia Israel maradophon ahu, ai apala ipe marmainan Epraim, ramun ia Israel.\n5:4 Ndang diloas angka pambahenannasida mulak tu Debatanasida, ai tondi parmainanon di bagasan rohanasida, jala ndang ditanda nasida Jahowa.\n5:5 Alai hajungkaton ni Israel manindangi sogot dompak bohina, jala ompas be do Israel dohot Epraim binahen ni hajahatonnasida; ompas nang Juda rap dohot nasida.\n5:6 Ro do nasida marhitehite birubirunasida dohot lombunasida naeng mangalului Jahowa nian, alai ndang tagamon jumpangnasida ibana, ai nunga manginsurut ibana sian nasida.\n5:7 Nunga mahilolong nasida mida Jahowa ai angka anak sileban ditubuhon nasida; dibahen i suda ma nasida panganon ni poltak ni bulan ro di partaliannasida i.\n5:8 Palu hamu ma sarune di Gibea dohot sangka di Rama! Marsurak hamusuon ma hamu di Bethapen: Di pudim do ale Benjamin!\n5:9 Epraim gabe holongonan di ari paminsangon; jala hasintongan do hupabotohon tu angka marga ni Israel.\n5:10 Angka induk ni Juda nunga gabe tudoshon halak na paorot parbalohan, ala ni usehononku ma tu nasida rimashu, songon aek.\n5:11 Nunga hona pangarupaon Epraim, tarjepol do i hona uhum; ai girgir do ibana mangihuthon patik binahen ni jolma.\n5:12 Dibahen i tudoshon ngitngit do ianggo ahu di Epraim, jala tudoshon burbur na mangago di pinompar ni Juda.\n5:13 Jadi dung diida Epraim sahitna jala Juda bugangna, gabe laho ma Epraim tu Assur, jala disuru suruanna tu raja Jarib; alai ndang tarbahen anggo ibana pamalumhon hamu, jala ndang hataoaran ibana bugangmu.\n5:14 Ai sobokkon babiat do ahu di Epraim, jala sobokkon anak ni babiat di pinompar ni Juda. Ianggo ahu, dung huparsisiga laho ma ahu, huboan nasida, jala ndang adong na tuk paluahon.\n5:15 Laho ma ahu mulak tu ingananku, paima diundukhonnasida dosanasida i, jala dilului nasida bohingku; di bagasan hagogotannasida i pasogotonna ma mangalului ahu sian nasa rohana.


III MUSA 14 - BIBLE & BUKU ENDE ONLINE\n14:1 Dung i ro ma hata ni Jahowa tu si Musa songon on:\n14:2 Ingkon on do patik tu halak na puruon di ari pangurasanna; ingkon boanon ibana tu adopan ni malim.\n14:3 Dung i ingkon ruar malim i tu balian ni parsaroan; ia dung ditangkasi malim i, hape ida ma, nunga malum diida ringkorang ni puru ni halak na puruon i.\n14:4 Ingkon dohonon ni malim i ma halak na puruon i mambuat dua pidong na mangolu na ganjing bahen pangurasanna, tole dohot hau ares dohot bonang na rara dohot sanggul Hissop.\n14:5 Dung i dohonon ni malim i ma halak maneat pidong na sada di atas ni sada hudon sian tano na marisi, aek mual.\n14:6 Dung i ingkon buatonna ma pidong na mangolu i ro di hau ares, bonang na rara i dohot sanggul Hissop, rap sornophononna ma i dohot pidong na mangolu i tu bagasan mudar ni pidong na tarseat i di atas aek mual.\n14:7 Dung i ingkon pistihanna ma pitu hali jolma na mangido urason sian puruna i; laos diurasi ma ibana jala dipalua pidong na mangolu i habang tu ladang.\n14:8 Alai ingkon sunsion ni jolma na niurasan i angka pangkeanna jala ingkon gorbanganna sandok obukna jala tangkas ibana maridi di bagasan aek, asa ias ibana; dung i jadi ma ibana masuk tu parsaroan i; alai ingkon tinggal ibana di balian ni undungundung i pitu ari lelengna.\n14:9 Tole papituarihon ingkon gorbangonna ma sandok obuk ni uluna, ro di janggutna dohot salibonna, asa targorbang sandok obukna; ingkon sunsionna huhut pangkeanna, jala didionna dagingna di bagasan aek, asa ias ibana.\n14:10 Tole paualuarihon ingkon buatonna dua anak ni birubiru na so marlindang, dohot sada birubiru sisataon na so marlindang, angkup ni tolu parsampulu itak na lamot bahen pelean sipanganon, jala dogilonna tusi miak arga satakkar godangna.\n14:11 Dung i ingkon pajongjongon ni malim na mangurasi ma jolma na niurasan i rap dohot angka pelean i di adopan ni Jahowa, di jolo pintu ni undungundung parluhutan i.\n14:12 Dung i buaton ni malim i ma anak ni birubiru na sada jala pelehononna bahen pelean parsalaan rap dohot na satakkar miak i, jala tatingtatingonna do i bahen pelean tatingan di adopan ni Jahowa.\n14:13 Dung i seatonna ma anak ni birubiru di inganan paneatan ni pelean pardosaan dohot pelean situtungon, i ma di inganan na badia i; ai suang songon pelean pardosaan do, pelean parsalaan i, malim i do nampunasa: Na badia sahali do i.\n14:14 Dung i buaton ni malim i ma deba sian mudar ni pelean parsalaan i, laos bahenon ni malim i ma i tu suping ni pinggol siamun ni jolma na niurasanna i dohot tu ina ni tanganna siamun dohot tu ina ni patna siamun.\n14:15 Dung i buaton ni malim i ma deba sian miak na satakkar i, jala usehononna do i tu tangan hambirang ni malim i sandiri.\n14:16 Dung i sornophonon ni malim i ma jarijari ni tanganna siamun tu bagasan miak na di tanganna hambirang i, jala pistikkononna dohot jarijarina sian miak i pitu hali di adopan ni Jahowa.\n14:17 Jala miak na tading i di bagasan tanganna, ingkon bahenon ni malim i do i tu suping ni pinggol siamun ni jolma na niurasanna i dohot tu ina ni tanganna siamun dohot tu ina ni patna siamun di atas isian ni mudar pelean parsalaan i.\n14:18 Alai anggo miak na tinggal i dope di bagasan tangan ni malim i, ingkon bahenonna do i tu ulu ni jolma na niurasanna i, asa malim i mambahen pardenggananna di adopan ni Jahowa.\n14:19 Ingkon padirion ni malim i ma muse pelean pardosaan, asa mambahen pardengganan di jolma na niurasanna i sian haramunonna, dung i seatonna ma pelean situtungon i.\n14:20 Ingkon pelehonon ni malim i ma pelean situtungon dohot pelean sipanganon di atas langgatan i, asa malim i mambahen pardenggananna, gabe ias ibana.\n14:21 Alai tung sura jolma na pogos ibana, gabe ndang tuk bahenonna, ingkon buatonna ma sada anak ni birubiru bahen pelean parsalaan huhut bahen pelean tatingan, mambahen pardenggananna; buatonna huhut saparsampulu itak na lamot jala dogilonna tusi miak bahen pelean sipanganon rap dohot satakkar miak.\n14:22 Angkup ni dua anduhur tabu manang dua anak ni darapati, hombar tu na tarbuatsa, na sada sian i bahen pelean pardosaan jala na sadanari bahen pelean situtungon.\n14:23 Ingkon boanonna do i paualuarihon bahen pangurasanna tu malim, tu jolo pintu ni undungundung parluhutan i, tu adopan ni Jahowa.\n14:24 Dung i buaton ni malim i ma anak ni birubiru i bahen pelean parsalaan rap dohot miak na satakkar i, ingkon tatingtatingon ni malim i do i bahen pelean tatingan di adopan ni Jahowa.\n14:25 Dung i seatonna ma anak ni birubiru i bahen pelean parsalaan, jala buaton ni malim i deba sian mudar ni pelean parsalaan jala bahenonna do i tu suping ni pinggol siamun ni jolma na niurasanna i dohot tu ina ni tanganna siamun dohot tu ina ni patna siamun.\n14:26 Jala sian miak i ingkon usehonon ni malim i deba tu bagasan tangan hambirang ni malim sandiri.\n14:27 Dung i pistikkonon ni malim i ma dohot jarijari ni tanganna siamun sian miak na di tanganna hambirang, pitu hali di adopan ni Jahowa.\n14:28 Dung i bahenon ni malim i ma sian miak na di bagasan tanganna i tu suping ni pinggol siamun ni jolma na niurasanna i dohot tu ina ni tanganna siamun dohot tu ina ni patna siamun di atas isian ni mudar pelean parsalaan i.\n14:29 Alai anggo miak na tinggal i dope di bagasan tangan ni malim i, ingkon bahenonna do i tu ulu ni jolma na niurasanna i, bahen pardenggananna di adopan ni Jahowa.\n14:30 Dung i pelehononna ma na sada sian anduhur tabu i, manang sada sian anak ni darapati i, marguru tu na dapot tanganna.\n14:31 Sian na dapot tanganna tutu, na sada bahen pelean pardosaan jala na sadanari bahen pelean situtungon rap dohot pelean sipanganon, asa ingkon malim i mambahen pardengganan ni jolma na niurasanna i di adopan ni Jahowa.\n14:32 I ma patik taringot tu jolma naung puruon, na so tuk buatonna na patut bahen pangurasanna.\n14:33 Dung i ro ma hata ni Jahowa tu si Musa dohot tu si Aron songon on:\n14:34 Molo dung sahat hamu tu tano Kanaan, silehononku tu hamu bahen partalianmu, jala tung sura Ahu parohon sahit puru tu bagasan sada jabu di tano partalianmuna i.\n14:35 Ingkon ro jolma nampuna jabu i pabotohonsa tu malim i, dohononna ma: Rupa adong do, disura rohangku tarida ringkorang ni puru di jabungku.\n14:36 Dung i ingkon dohonon ni malim i ma jolma i mangarumari bagas i, jumolo asa ro malim i naeng manangkasi ringkorang i, asa unang ramun luhut barang na di bagasan jabu i; dung songon i, asa masuk malim i manangkasi jabu i.\n14:37 Ia dung ditangkasi ringkorang i, hape ida ma, adong do tutu ringkorang i lohot di dorpi ni jabu i, tarrata manang rara turikna, lumondut idaon sian dorpi hian.\n14:38 Dung i ruar ma malim i sian jabu i tungkan pintu ni jabu i, laos hinsuonna ma jabu i pitu ari lelengna.\n14:39 Tole papituarihon ingkon ulahan ni malim i ro manangkasi, hape ida ma, nunga lam rarat ringkorang i di dorpi ni jabu i.\n14:40 Dung i dohonon ni malim i ma halak mandungkir angka batu halohotan ni ringkorang i, bolongkononna do i tu balian huta tu inganan na ramun.\n14:41 Dung i dohononna ma mangkishis jabu i di bagasan humaliang, jala orbuk pangkishisan i, ingkon bolongkononna tu balian huta i, tu inganan na ramun.\n14:42 Dung i buatonna ma angka batu na asing, jala solukkononna bahen singkat ni batu nidungkirna i, jala buatonna ma hapur na asing bahen sampang ni jabu i.\n14:43 Alai tung sura mangulahi ro ringkorang i jala tubu di jabu i, dung didungkir jolma angka batu i, jala dung dihishis jabu i jala dung nisampang muse dohot hapur.\n14:44 Ingkon ro muse malim i manangkasi, hape ida ma, nunga lam rarat ringkorang di jabu i, i ma tandana paboa puru na manggagat do i di bagasan jabu, jadi ramun ma i.\n14:45 Dibahen i ingkon lohaon ma bagas i, angka batuna dohot parhauna ro di sandok hapur sampang ni jabu i, jala ingkon paruaron do i tu balian huta tu inganan na ramun.\n14:46 Jala manang ise na masuk tu bagasan jabu i saleleng tarhinsu jabu i, ingkon ramun ibana sahat ro di bodari.\n14:47 Jala manang ise na modom di bagasan jabu i, ingkon sunsionna angka ulosna; jala manang ise na mangan di bagasan jabu i, ingkon sunsionna angka ulosna.\n14:48 Alai molo dung masuk malim i manangkasi, hape ida ma, ndang lam manggagat ringkorang i di jabu i dung disampang jabu i dohot hapur, jadi ingkon dohonon ni malim i ma na ias jabu i, ai nunga pate ringkorang i.\n14:49 Dung i buaton ni malim ma laho manguras bagas i dua pidong dohot hau ares dohot bonang na rara dohot sanggul Hissop.\n14:50 Dung i seatonna ma pidong na sada di atas hudon tano na marisi aek mual.\n14:51 Dung i buatonna ma hau ares dohot sanggul Hissop dohot bonang na rara dohot pidong na mangolu i, rap sornophononna ma i tu bagasan mudar ni pidong naung sineatna i dohot tu bagasan aek mual i; dung i pistikkononna ma tu jabu i pitu hali.\n14:52 Songon i ma pangurasina di jabu i marhite sian mudar ni pidong dohot aek mual rap dohot pidong na mangolu i ro di hau ares, sanggul Hissop dohot bonang na rara.\n14:53 Dung i paluaonna ma pidong na mangolu i tu balian huta, asa habang tu ladang, asa mambahen pardengganan tu jabu i, asa laos ias.\n14:54 I ma patik taringot tu ringkorang ni puru marragamragam dohot taringot tu lotup.\n14:55 Dohot taringot tu ringkorang ni puru di angka ulos dohot di bagas.\n14:56 Dohot taringot tu bosar, baro dohot riapriap.\n14:57 Asa mangajarhon manang di ari dia na ramun manang aha, jala di ari dia na ias. I ma patik taringot tu sahit puru i.\nLabel: Alkitab Bahasa Batak, III MUSA, Padan Na Robi


JOB 32 - BIBLE & BUKU ENDE ONLINE\n51:1 Songon on do hata ni Jahowa: Ida ma, ahu pahehehon dompak Babel dohot dompak halak na maringan di tongatonga ni angka alongku, sada alogo pangago.\n51:2 Jala ahu paborhathon tu Babel halak pamurpuri, angka na mamurpuri ibana, dohot mangarumari tanona, ai tungkumonna do humaliang di ari hinamagona i.\n51:3 Dompak halak na manintak, sintahan ni panintak ma siorna, jala dompak na mangalithon bajubajuna partahanan; jala unang olani hamu angka dolidoli di nasida, siaphon hamu ma sandok paranganna.\n51:4 Asa marragean halak na tartullang di tano ni halak Kasdim, jala halak na tartiham di alamannasida.\n51:5 Ai ndada laos na mabalu Israel manang Juda pasombuon ni Debatana, Jahowa Zebaot, gok sapata ni mudar do tahe tanonasida i maradophon na badia ni Israel.\n51:6 Maporus ma hamu sian tongatonga ni Babel, jala ganup paluahon hosana be, asa unang siap hamu bahenon ni hajahatonna, ai tingki partubolan do i di Jahowa, pamaloson do binahenna tu nasida.\n51:7 Panginuman sere hian do nian Babel di tangan ni Jahowa, na pamabuk sandok isi ni tano on. Nunga minum angka bangso parbegu sian anggurna, umbahen laos lalaen angka bangso parbegu i.\n51:8 Tompuna i marumpak Babel jala matapor! Andungi hamu ma ibana jala buat hamu miak na hushus daon ni bugangna, anggiat tung malum hilalaonna.\n51:9 Naeng do nian pamalumonnami Babel, hape ndang hadaonan. Antong tadingkon hamu ma i, mardalan ma hita ganup mulak tu tanona be! Ai nunga sahat ro di langit uhum na madabu, jala nunga tolhas ro di angka ombun.\n51:10 Nunga diparuar Jahowa angka hatigorannami. Beta hita asa itabaritahon di Sion jadijadian ni Jahowa, Debatanta i!\n51:11 Tajomi ma angka sumbia, gohi hamu ma parnangkatan! Nunga dipahehe Jahowa tondi ni angka raja sian Madai, ai dompak Babel do tahina laho mangagohonsa, ai partubolan ni Jahowa do i, partubolon ala ni jorona.\n51:12 Pajongjong ma partonggol dompak angka parik ni Babel, bahen ma parhalan, pajongjong ma angka parhal padiri ma angka pangaropan! Ai laluhonon ni Jahowa ma songon na sinangkapna, naung nilumbahonna hian dompak angka isi ni Babel.\n51:13 Ho ale na maringan di lambung ni aek godang, pararta godang! Nunga ro ajalmu, belokbelok ni pangomoanmu.\n51:14 Nunga pola marmangmang Jahowa Zebaot tu dirina: Molo dung hugoki ho dohot jolma songon sihapor toropna, ingkon marende aling nasida dompak ho.\n51:15 Ibana na manjadihon tano on marhitehite gogona, ibana paojakkon liat portibi on marhitehite habisukonna, jala dipahembang langit i marhitehite hapistaranna.\n51:16 Binahen ni soarana marhasak angka aek di toru ni langit, jala manaek angka ombun sian ujung ni tano on; ibana manjadihon angka hilap gabe udan, jala diparuar alogo sian parpeopanna.\n51:17 Na bodo do saluhut jolma, ndang marparbinotoan; tung tarurak do saluhut situang ganaganaan, ai sipaotooto do tuanganna, jala ndang adong hosana di bagasan.\n51:18 Alogo sambing nasida, jadijadian haliluon; jumpang tingki partubolon tu nasida, siap ma nasida.\n51:19 Ndang songon angka nasida anggo ibana partalian ni si Jakkob, ai ibana do sijadi sandok na adong dohot marga ni partalianna, Jahowa Zebaot do goarna.\n51:20 Nanggar do ho nian di ahu, sinjata tu hamusuon; marhitehite ho nunga huropuhi angka bangso parbegu jala hupidomhon marhitehite ho angka harajaon.\n51:21 Marhitehite ho nunga huropuhi hoda dohot jolma parsihundulna; marhitehite ho tutu huropuhi hureta dohot jolma parsihundulna.\n51:22 Marhitehite ho nunga huropuhi baoa dohot parompuan; marhitehite ho nunga huropuhi natuatua dohot na bajar; marhitehite ho nunga huropuhi dolidoli dohot namarbaju.\n51:23 Marhitehite ho huhut nunga huropuhi parmahan dohot punguanna; marhitehite ho nunga huropuhi parumauma dohot horbona paninggala. Marhitehite ho nunga huropohi angka induk dohot wakilna.\n51:24 Alai anggo nuaeng ahu ma mamaloshon tu Babel dohot tu saluhut isi ni Kasdim sandok hajahatonnasida, angka na binahennasida tu Sion di adopanmuna, ninna Jahowa.\n51:25 Ida ma, toruanku ma ho ale dolok na mangago, ninna Jahowa, ho na mangago sandok tano on; jala patoltolonku ma tanganku dompak ho, asa hugulang ho sian angka dolok batu, jala hubahen ho, gabe dolok api naung mintop.\n51:26 Asa unang be adong buaton ni halak sian ho batu nanggo sada bahen batu parsuhi manang bahen batu ojahan, ingkon tarulang do ho ro di salelenglelengna, ninna Jahowa.\n51:27 Patindang hamu ma partonggol di luat i; palu hamu ma sarune di tongatonga ni angka bangso parbegu, parbadiai hamu ma angka bangso parbegu dompak nasida, marhara ma hamu tu harajaon Ararat, Mini dohot Askenas mangalo nasida! Pabangkit hamu ma sada partogi ni parangan mangalo nasida, boan hamu ma nangkok angka hoda songon sihapor na marjumbak.\n51:28 Parbadiai hamu ma bangso parbegu angka na mandopang nasida, angka raja sian Madai ro di angka indukna dohot saluhut wakilna ro di sandok tano ginomgomanna i.\n51:29 Pola humuntal tano on jala raion ala dihajongjongkon Jahowa angka sangkapna taringot tu Babel laho mambahen tano Babel gabe halongonan soada pangisina nanggo sahalak.\n51:30 Nunga mansadi marporang angka ulubalang sian Babel, juguk do nasida monjap di bagasan angka partanobatoan, nunga pesan habeguonnasida na sai laon, nunga tahuton nasida songon parompuan, nunga dipagalak halak jabu inganannasida i, nunga diponggolhon angka ransangna.\n51:31 Mardapotdapot do suruan marlojongi, mardapotdapot huhut siboan barita laho mamaritahon tu raja sian Babel naung patui hutana di partalpahan.\n51:32 Naung dapot dohot angka hatariparan jala naung marsik angka ambar binahen ni api, jala naung godoron roha ni halak parmusu.\n51:33 Ai songon on do hata ni Jahowa Zebaot, Debata ni Israel: Tudoshon pardegean do boru Babel, tingki pangaluntahan ni halak di ibana nuaeng. Otiknari nama jumpang ma tingki gotilon ibana.\n51:34 Nunga suda dipangan, jala diropuhi si Nebukadnesar, raja sian Babel ahu, nunga dibahen ibana ahu songon saoan na rumar, nunga dipolgak ahu songon pamolgak ni ulok naga, nunga digohi butuhana sian hasoloan ni rohangku, nunga tung diumbang ahu.\n51:35 Sai manginona tu Babel ma pangarupaon tu ahu dohot tu sibukku, ninna pangisi ni Sion, mudarhu pe sai manginona ma tu isi ni Kasdim, ninna Jerusalem.\n51:36 Dibahen i songon on do hata ni Jahowa: Ida ma, ahu ma mangkasuhuthon badam, jala ahu martubolhon sipartubolhononmu, jala ahu mambahen marsik lautnasida, jala ahu pahiang mualna.\n51:37 Ia Babel ingkon gabe timbunan batu, parasaran ni ulok naga, gabe hasonggoton dohot sirehereheon pangisina nanggo sahalak.\n51:38 Ingkon rap nasida marauang songon angka singa jala marngungung, songon anak ni singa.\n51:39 Ia dung mohop dihilala nasida, ahu ma mambahen sada panggalangon di nasida, jala pamabuhonku nasida, asa marolopolop nasida laos tarpodom ro di salelenglelengna, jala ndang be tarsunggul, ninna Jahowa.\n51:40 Ahu ma manogihon nasida tuat songon anak ni birubiru tu pamotongan, birubiru tunggal rap dohot hambing tunggal.\n51:41 Oe nunga patu hape Sesak, nunga pesan hape hamuliaon ni sandok tano on! Nunga gabe halongonan hape Babel di tongatonga ni angka bangso parbegu.\n51:42 Nunga binsat hape laut i mangalantap Babel, nunga hona lingkup hape binahen ni gunsang ni galumbangna.\n51:43 Nunga gabe halongonan hape angka hutana, gabe tano hasang adaran, tano na soada be pangisina, na so tarbolus jolma be nanggo sada halak.\n51:44 Marlulu ma ahu dohot dompak Bel di Babel jala toltolanku ma sian pamanganna naung pinolgakna, jala ndang be marrongoman angka bangso parbegu mandapothon ibana. Nunga marobo huhut parik ni Babel.\n51:45 Ruar ma hamu sian tongatongana ho ale bangsongki, jala dipalua be ma hosana maradophon parpiarpiar ni rimas ni Jahowa.\n51:46 Unang pola godoron rohamuna manang mabiar hamu umbege barita na mehet di luat i; ai masisoluhan do barita i sian taon na sada tu taon muse, taringot tu pangarupaon di luat i, pangarajai sama pangarajai maralo.\n51:47 Dibahen i, ida ma, na ro do angka ari sogot, marlulu ma ahu dompak angka ganaganaan di Babel, gabe tarurak ma sandok tanona i jala saluhut angka na tartullang sian nasida, ingkon marragean di tongatongana.\n51:48 Alai ingkon marsuraksurak ma mida Babel langit i dohot tano on ro di isina sudena, ai sian utara do ro pangago dompak nasida, ninna Jahowa.\n51:49 Marragean do najolo halak Israel dibahen Babel suang songon i ingkon marragean halak isi ni sandok luat Babel i.\n51:50 Hamu ale angka na malua sian podang, laho ma hamu, unang sulon hamu! Paingotingot hamu Jahowa sian na dao jala malungun rohamuna di Jerusalem!\n51:51 Nunga tarurak hami, ai nunga hubege hami insahinsak, tung haurahon do manghungkupi bohinami, ai nunga masuk halak sileban tu bagasan habadiaon ni joro ni Jahowa.\n51:52 Dibahen apala i, ida ma, na ro do angka ari sogot, ninna Jahowa, marlulu ma ahu dompak angka ganaganaannasida, jala di sandok tanona marongrong angka halak na tartullang.\n51:53 Tung sura pe manaek Babel sahat ro di langit, jala tung sura sapsap bire partanobatoanna, sai ro do sian ahu angka pangago dompak ibana, ninna Jahowa.\n51:54 Tarbege do soara angguhangguk sian Babel jala hajepolon godang sian tano ni halak Kasdim.\n51:55 Ai Jahowa sandiri mangago Babel, jala ibana umpesanhon sian i soara hariburon. Jala marhasak do galumbangna, songon angka aek magodang, pola marsaringar tu na dao soara hagunturonna i.\n51:56 Ai ro do dompak Babel sada pangago, gabe tartangkup ma angka ulubalangna, diponggolhon angka siorna, ai Debata partubol do Jahowa, sai na baloshononna do.\n51:57 Ahu ma pamabukkon angka indukna, angka panuturina, angka pangarajai, angka wakilna dohot angka ulubalangna, asa tung tarpodom nasida nasida ro di salelenglelengna, jala ndang be tarsunggul, ninna rajai, Jahowa Zebaot goarna.\n51:58 Songon on do hata ni Jahowa Zebaot: Parik ni Babel angka na bidang i ingkon magargar do, jala bahalna angka na timbo i, ingkon purunon dohot api; jadi sayang boti ma na hinangaluthon ni angka bangso, jala suda panganon ni api na hinangaluthon ni angka bangso i.\n51:59 On do hata na tinonahon ni panurirang Jeremia tu si Seraia, anak ni si Neria, tubu ni si Maaseia uju ibana dongan ni si Sedekia. Raja sian Juda, tu Babel, paopattaonhon hinarajaonna i. Alai induk pature pangulonan do si Seraia i.\n51:60 Nunga disurathon si Jeremia hian saluhut jea siparoon dope tu Babel tu bagasan sada buku, luhut tahe hata i angka naung sinuratna i dompak Babel.\n51:61 Dung i ninna si Jeremia ma tu si Seraia: Ia dung tolhas ho tu Babel, ingkon tangkas jahaonmu luhut hata i.\n51:62 Jala dohononmu ma: Ale Jahowa, nunga pola marlumba ho dompak inganan on, naeng siaphononmu, asa unang adong maringan disi nang jolma nang pinahan, ingkon gabe halongonan do i ro di salelenglelengna.\n51:63 Ia dung tolhas dijaha ho buku on, rahuti ma tusi sada batu jala reongkon tu tongatonga ni Euprat.\n51:64 Jala dohononmu ma: Ingkon songon i lonong Babel, jala ndang be hehe maradophon hamagoan siparoonku tusi, asa laos pidom. Intap ni ma angka hata panurirangon ni si Jeremia.\nLabel: Alkitab Bahasa Batak, JOB, Padan Na Robi


Panguhum 2 | Alkitab TOBA\n← Panguhum 3\nPanguhum 1 →\n2:1 Dung i nangkok ma suruan ni Jahowa sian Gilgal tu Bokim, jala ninna ma: Nunga hutogihon hamu ruar sian Misir, jala nunga hupatolhas hamu tu tano, na huuarihon tu ompumuna, jala hudok: Tung na so tupa ubaonku padan na hubahen i dohot hamu ro di salelenglelengna.\n2:2 Alai hamu pe antong, ndang jadi mambahen parjanjian tu isi ni tano on, ingkon lohaonmuna do angka langgatannasida; alai ndang ditangihon hamu soarangki. Boasa tung songon i bahenonmuna?\n2:3 Jadi ningku ma antong: Ndang onjaronku nasida sian jolomuna, ingkon gabe alomuna situtu nasida, jala debatanasida gabe jorgong di hamu.\n2:4 Jadi dung tolhas dihatahon suruan ni Jahowa angka hata i tu sandok halak Israel, dipangiar bangso i ma suaranasida be tumatangis.\n2:5 Dung i dibahen nasida ma goar ni hajongjongan i Bokim, laos disi nasida mamele tu Jahowa.\n2:6 Jadi dung dipamuli si Josua bangso i, gabe laho ma halak Israel ganup tu partalianna be, laho manean tano i.\n2:7 Sai dioloi bangso i ma Jahowa saleleng mangolu si Josua, saleleng mangolu dohot sintua angka na di pudi ni si Josua, angka na sanga marnida saluhut halongangan na godang i, angka na binahen ni Jahowa tu halak Israel.\n2:8 Dung i mate ma si Josua, anak ni si Nun, naposo ni Jahowa, marumur saratus sampulu taon.\n2:9 Jadi ditanom nasida ibana di parbalohan ni partalianna, di Timnat-Heres, di dolok Epraim, tungkan utara sian dolok Gaas.\n2:10 Alai dung marpungu sandok jolma na sansundut i tu angka ompuna, hehe ma sundut na asing di pudinasida, angka na so tumanda Jahowa, manang pambahenan, angka na binahenna i tu Israel.\n2:11 Dung i dibahen halak Israel ma sogo ni roha ni Jahowa, jala marsomba nasida tu angka Baal i.\n2:12 Laos ditadingkon nasida Jahowa, Debata ni ompunasida i, na paruar nasida sian tano Misir, gabe diihuthon nasida angka debata sileban, i ma debata ni bangso angka na maringan humaliang nasida, jala marsomba tusi mangalap rimas ni Jahowa.\n2:13 Ala tinadingkonnasida Jahowa, gabe marsomba tu Baal dohot tu Astarot.\n2:14 Jadi marsigorgor ma rimas ni Jahowa tu Israel, gabe dipasahat ma nasida tu tangan ni angka panamun, asa disamuni nasida, jala digadishon nasida tu tangan ni musunasida humaliang, gabe ndang be manahan nasida jongjong maradophon musunasida i.\n2:15 Manang tudia pe nasida borhat, sai tangan ni Jahowa alonasida tu hamagoan, songon na nilumbahon ni Jahowa hian, jala songon na niuarihon ni Jahowa tu nasida, gabe hagogotan situtu nasida.\n2:16 Dung i dipahehe Jahowa ma panguhum angka na paluahon nasida sian tangan ni angka na manamuni nasida.\n2:17 Alai ndang ditangihon nasida, nang angka panguhumnasida, ai sai dipaganjang nasida rohana mangihuthon angka debata sileban, jala marsomba tusi, jala tibu nasida manimbil sian dalan na nidalanan ni ompunasida laho mangoloi angka tona ni Jahowa, ndang dibahen nasida songon i.\n2:18 Ia dung dipahehe Jahowa di nasida angka panguhum, gabe dongan ni panguhumi Jahowa paluahon nasida sian tangan ni musunasida, saleleng mangolu panguhumi; ai marpangulahi muse roha ni Jahowa dibahen angguhangguknasida maradophon angka na mangarupa dohot na manosak nasida.\n2:19 Alai ia dung mate panguhumi, marbalik muse nasida, gabe jumahat sian angka ompunasida i laho mangihuthon tu angka debata sileban mangoloi nasida, jala marsomba tusi; ndang dipasohot nasida pambahenannasida manang harohaonna na tangkangi.\n2:20 Jadi marsigorgor ma rimas ni Jahowa dompak Israel pola didok: Ala na nilaosan ni bangso on padanhu, naung hutonahon tu angka ompunasida, jala ndang ditangihon suarangku.\n2:21 Ahu pe antong ndang be datdatanku mangonjar nanggo sahalak maradophon nasida sian bangso parbegu, angka na teba binahen ni si Josua di hamamatena i.\n2:22 Asa mangunjuni Israel Ahu marhitehite nasida, manang na olo nasida manurut dalan ni Jahowa, jala mandalanisa hombar tu pangaradoti ni angka ompunasida, manang ndang.\n2:23 Jadi dipasombu Jahowa ma angka bangso parbegu, ndang tibu nasida dionjar sian partalianna, jala ndang dope dipasahat nasida tu tangan ni si Josua.


II Raja-raja 16 | Alkitab TOBA\n← II Raja-raja 17\nII Raja-raja 15 →\n16:1 Pasampulupitutaonhon dung gabe raja si Peka, anak ni si Remalia, bangkit raja sian Juda ma si Ahas, anak ni si Jotam.\n16:2 Marumur duapulu taon si Ahas di na bangkit raja ibana, jala sampulu onom taon lelengna ibana mangarajai di Jerusalem, jala ndang diulahon lomo ni roha ni Jahowa, Debatana, songon ompuna si Daud.\n16:3 Ai diihutihut ibana do dalan ni angka raja sian Israel, gari anakna sandiri dipabolushon do sian api mangihuthon biasbias na niulahon ni halak kapir, angka na pinabali ni Jahowa maradophon halak Israel.\n16:4 Angkup ni mamele do ibana dohot manutung daupa di atas angka tambak dohot di atas ni angka dolokdolok dohot di toru ni saluhut hau na rugun.\n16:5 Uju i ma nangkok si Resin, raja sian Ram dohot si Peka, anak ni si Remalia, raja sian Israel, laho marporang dompak Jerusalem, jala ditungkum si Ahas, alai ndang tarpapatu nasida anggo huta i.\n16:6 Di tingki uju i dilaum si Resin, raja sian Ram ma si Elat pamasukkon tu Ram, jala dipabali halak Juda sian Elat, gabe ro halak Ram tu Elat laos maringan disi rasirasa sadarion.\n16:7 Alai disuru si Ahas ma angka suruanna manopot Tiglat-Pilesar, raja sian Assur mandok tu ibana: Naposom dohot anakmu do ahu; antong sai nangkok ma ho paluahon ahu sian tangan ni raja sian Ram dohot sian tangan ni raja sian Israel, angka na hehe naeng mangalo ahu.\n16:8 Dung i dibuat si Ahas ma perak dohot sere, na jumpang di bagasan joro ni Jahowa dohot di bagasan bilut parpeopan arta na di bagas ni rajai, jala ditongoshon do i bahen silua tu raja sian Assur.\n16:9 Jadi dioloi raja sian Assur ma pangidoanna i, nangkok ma raja sian Assur marporang dompak Damaskus laos patu dibahen, jala pangisina i dibuangkon tu Kir, jala dibunu ia si Resin.\n16:10 Dung i mardalan ma raja Ahas manjumpangkon Tiglat-Pilesar, raja sian Assur, tu Damaskus. Jadi dung diida sada langgatan di Damaskus, ditongoshon raja Ahas ma sada sumansuman ni langgatan i dohot singana ro di sandok jadijadianna tu malim Uria.\n16:11 Jadi dipauli malim Uria ma sada langgatan, sandok suman tu na tinongoshon ni raja Ahas sian Damaskus, songon i do dibahen malim Uria, paima ro raja Ahas sian Damaskus.\n16:12 Jadi dung ro rajai sian Damaskus jala diida langgatan i, laos dipajonok rajai ma tu langgatan i jala mamele di atasna.\n16:13 Jala ditutung di atasna peleanna situtungon dohot peleanna sipanganon, jala diusehon peleanna siinumon, jala dipistikkon mudar ni angka peleanna hamauliateon tu langgatan i.\n16:14 Alai anggo langgatan sian tombaga na di adopan ni Jahowa, dipaorot do i sian hajongjonganna di adopan ni joro i, gabe ndang be jongjong di holangholang ni langgatan dohot joro ni Jahowa, dipaunsat do i tu lambung ni langgatan tungkan utara.\n16:15 Dung i didok raja Ahas ma tu malim Uria: Ingkon di atas langgatan na bolon i do tutungonmu pelean situtungon manogotna i dohot pelean sipanganon bodarina i, ro di angka pelean situtungon ni rajai dohot peleanna sipanganon, ro di pelean situtungon ni sandok bangso isi ni tano i dohot pelean sipanganon dohot pelean siinumon di nasida, jala pistikkononmu do tu atasna sandok mudar ni pelean situtungon dohot pelean sipotongon; anggo taringot tu langgatan tombaga i marpingkir dope ahu.\n16:16 Jadi dibahen malim Uria ma sandok hombar tu na nidokkon ni raja Ahas.\n16:17 Diloha raja Ahas huhut angka topi ni hajongjongan ni parburian, jala dipaunsat angka parburian i sian atasna, dipaijur huhut tobat i sian atas ni angka lombu tombaga, angka na di toruna, jala dibahen do pantar batu hajongjonganna.\n16:18 Angkup ni, emper pardalanan di ari Sabbat, na pinauli ni halak di joro i dohot pintu habongotan ni raja sian ruar, dipaunsat do i sian joro ni Jahowa mambuat roha ni raja sian Assur.\n16:19 Jamita na tinggal i dope sian si Ahas ro di na niulana, nda tarsurat do i di bagasan buku jamita ni angka raja sian Juda?\n16:20 Dung i monding ma si Ahas gabe top dohot angka ompuna, jala tartanom di lambung ni angka ompuna di huta ni si Daud, jadi si Hiskia, anakna i, bangkit raja singkatna.